
חברי הוועדה:	היו"ר אברהם פורז
חוסניה ג'בארה
נעמי חזן

צבי קימור, משרד הבריאות

אסתר גרוס, מדריכה ארצית, משרד החינוך

חני מונין, הרשות להגנת הצרכן
איריס פריד, מנהלת מחלקת ההסברה, האגודה למלחמה בסרטן
דוד אדמון, נשיא חטיבת ישראל, האיגוד הבינלאומי לפרסום
עו"ד דן פרידמן, חברת דובק
עקיבא הומינר, חברת מנשה ח. אלישר בע"מ
עידו לאור, חברת מנשה ח. אלישר בע"מ
עו"ד אבי כהן, יועץ משפטי חיצוני
עו"ד עמוס האוזנר, היועץ המשפטי, הפורום הישראלי למניעת עישון
עו"ד לימור סולומון, מדור פניות ציבור, המועצה לשלום הילד
יהושע שינברגר, יו"ר רפע"ה
אברהם רוזנברג, מנכ"ל רפע"ה
שושנה גן-נוי, מנהלת מדור המחלקה לחינוך וקידום בריאות, שירותי בריאות כללית

יועצת משפטית: לאה בנדלר

מנהלת הוועדה: אתי ורון

נרשם על-ידי:	חבר המתרגמים בע"מ




ס ד ר     ה י ו ם

1.	הצעת חוק הגבלת הפרסומת למוצרי טבק לעישון (תיקון מס' 3) (הגבלת 
 	פרסום), התשנ"ט-1998

הצעתם של חברי הכנסת: דוד טל, רן כהן, יוסי כץ, מקסים לוי, אמנון רובינשטיין


2.	הצעת חוק הגבלת הפרסומת למוצרי טבק לעישון (תיקון מס' 4) (פרסומת 
 	עקיפה והגנה על בני נוער), התשנ"ט-1998

 	הצעתם של חברי הכנסת: תמר גוז'נסקי, עזמי בשארה, נעמי חזן, מרינה 
 	סולודקין


3.	הצעת חוק העונשין (תיקון – איסור מכירת מוצרי טבק לקטין), 
 	התש"ס-1999

 	הצעתם של חברי הכנסת: עזמי בשארה, חוסניה ג'בארה,  זהבה גלאון, 
 	מוחמד כנעאן, יוסי כץ

4.	הצעת חוק איסור מכירת מוצרי טבק לקטין, התש"ס-1999

  	הצעתם של חברי הכנסת: יעל דיין, נעמי חזן, סאלח טריף, סופה לנדבר, 
 	יהודית נאות, מאיר פרוש

5.	הצעת חוק הגבלת הפרסומת למוצרי טבק לעישון (תיקון איסור פרסומת 
 	סמויה למוצרי טבק בסרטים), התשנ"ט-1999

 	הצעתו של חבר הכנסת אברהם יחזקאל





1. הצעת חוק הגבלת הפרסומת למוצרי טבק לעישון (תיקון מס' 3) (הגבלת  פרסום), התשנ"ט1998-
 	
 	הצעתם של חברי הכנסת: דוד טל, רן כהן, יוסי כץ, מקסים לוי, אמנון 
 	רובינשטיין


2. הצעת חוק הגבלת הפרסומת למוצרי טבק לעישון (תיקון מס' 4) (פרסומת עקיפה והגנה על בני נוער), התשנ"ט1998-

הצעתם של חברי הכנסת: עזמי בשארה, תמר גוז'נסקי, נעמי חזן, מרינה סולודקין



3.	הצעת חוק העונשין תיקון – איסור מכירת מוצרי טבק לקטין), 
 	התש"ס1999-

הצעתם של חברי הכנסת:  עזמי בשארה, חוסניה ג'בארה, זהבה גלאון,  מוחמד כנעאן, יוסי כץ


4.	הצעת חוק איסור מכירת מוצרי טבק לקטין, התש"ס1999-

הצעתם של חברי הכנסת: יעל דיין, נעמי חזן, סאלח טריף, סופה לנדבר,  יהודית נאות, מנחם פרוש


5.	הצעת חוק הגבלת הפרסומת למוצרי טבק לעישון (תיקון איסור פרסומת  
 	סמויה למוצרי טבק בסרטים), התשנ"ט1999- 

 	הצעתו של חבר הכנסת אברהם יחזקאל




היו"ר אברהם פורז:		אני מתכבד לפתוח את ישיבת ועדת הכלכלה.
				אני חושב שהדרך הכי נכונה לטפל בבעיית העישון זה  למנוע מאנשים להתחיל. המעשנים זה כבר סיפור אחר. אני לא רואה בזה טיפול. זה גם לא יכול להיות בחוקים. הצעדים האלה שנעשים אחרי, הם קצת מלחמת מאסף.

אילנה מישר:			הפרסומת היא אחד הגורמים לעישון.

היו"ר אברהם פורז:		אשרי המאמין אם בגלל ההגבלות על פרסומת 
 				יעשנו פחות. אני בעד, אלא שאני לא מאמין.
נתחיל בהצעת החוק של חברת הכנסת חוסניה ג'בארה.

הצעת חוק העונשין (תיקון) (איסור מכירת מוצרי טבק לקטין), התש"ס1999-
הצעתה של חברת הכנסת חוסניה ג'בארה

הצעת חוק איסור מכירת מוצרי טבק לקטין, התש"ס1999-
הצעת חוק של חברת הכנסת נעמי חזן



חוסניה ג'בארה:		אני הגשתי הצעת חוק שעברה קריאה טרומית על 
 				איסור מוצרי טבק לקטין. יצוין שזה אמור לגבי סיגריות, סיגרים וכל מוצרי הטבק שאסור למכור אותם לקטין מתחת לגיל 18.

אנחנו יודעים שיש עלייה משמעותית בעישון סיגריות ומוצרי טבק שונים בקרב תלמידים בבתי-הספר בשכבות גיל שונות, גם חברות הסיגריות מעודדות את בני הנוער באמצעות פרסומות לסיגריות, כאשר בתוך הסיגריות הן מגדילות את אחוז הניקוטין - דבר שגורם להתמכרותו של הקטין. הדרך מעישון סיגריות לעישון סמים היא דרך קצרה כפי שנאמר לאחרונה בדוח שאומר שיש ארבעים אלף בני נוער מגיל 8 עד גיל 16 שכבר משתמשים בסמים.

אברהם רביץ:			הדוח הזה אומר שהם התחילו עם סיגריות?

חוסניה ג'בארה:		כן, מתחילים עם סיגריות ומגיעים לסמים כי 
 				הדרך היא מאוד קצרה.

קריאה:				זה מגביר את הסיכוי שהם יתחילו לעשן סמים.

חוסניה ג'בארה:		החוק בא למנוע גישה של הנוער למוצרי טבק 
 				המזיקים לבריאותו והוא גם יחזק את הנורמה הקובעת כי העישון פסול ומזיק לבריאות.

היו"ר אברהם פורז:		את מכירה עוד מדינה שיש דבר דומה לזה?

קריאה:				ארצות-הברית.

היו"ר אברהם פורז:		בארצות-הברית אסור למכור טבק לקטינים?

חוסניה ג'בארה:		כן.

היו"ר אברהם פורז:		מה עושה שם קטין? מבקש מחבר לקנות לו?

עמוס האוזנר:			שיעור העישון בארצות-הברית הוא נמוך בעולם 
 				המערבי. בארצות-הברית אתה מונע תקציבים פדרליים ממדינה שלא אוכפת מספיק את החוקים האלה וזה תיקון משנת 1992.

היו"ר אברהם פורז:		אדם מבוגר שקונה סיגריות ונותן לקטין לעשן, לא 
 				עובר עבירה?

חוסניה ג'בארה:		החוק אומר שאם מישהו מעודד ילד או תלמיד 
 				שלא מלאו לו 18 לעשן סיגריות, דינו מאסר שלושה חודשים, ובעל עסק, מישהו שעובד בעסק, שמוכר סיגריות לילד שלא מלאו לו 18 שנה, דינו מאסר שלושה חודשים. אני מקווה שהחוק הזה יעבור בוועדה כי אנחנו יודעים מה קורה בבתי-הספר ויודעים לאן זה מוביל.

היו"ר אברהם פורז:		כולנו רוצים שיעשנו פחות אלא שהשאלה היא אם 
 				חוקים כאלה מועילים למטרה הזאת.

עמוס האוזנר:			בארצות-הברית זה עזר וזה הוכח. הם צריכים 
 				להציג תעודת זהות.

נעמי חזן:			אני רוצה להציג את החוק שלי שהוא טיפה שונה.

היו"ר אברהם פורז:		נקיים דיון משולב. מה ההבדל בין שני החוקים?

נעמי חזן:			איפה שזה נמצא. אני הגשתי הצעת חוק נפרדת, 
 				שיהיה חוק נפרד שאוסר מכירת מוצרי טבק לקטין, בעוד שחברת הכנסת חוסניה ג'בארה הציעה תיקון להצעת חוק העונשין בעניין.

היו"ר אברהם פורז:		זה לא משנה. המטרה היא אותה מטרה.

נעמי חזן:			המטרה היא אותה מטרה, העקרונות הם אותם 
 				עקרונות אלא שיש כמה הבדלים בעונשים שאני חושבת שאנחנו צריכים לטפל בהם.

אני רוצה להציג את העיקרון בצורה קצת אחרת ובצורה מאוד אישית. אני התחלתי לעשן בגיל 15, אני מצטערת לומר, וזה היה חופשי חופשי. אני רוצה להגיד בפה מלא שעד שהגעתי לגיל 18 הייתי מכורה ולצערי הרב הדבר רובץ עלי מאז וכל ניסיונותיי אפילו היצירתיים ביותר להפסיק לעשן, לא הצליחו.

אני חושבת שמכירת טבק לקטינים זה פשע.

היו"ר אברהם פורז:		אפשר לומר שגם מכירה לבגירים היא פשע וגמרנו 
 				את הנושא.

נעמי חזן:			אני חושבת שזה באמת אחד הדברים המסוכנים 
 				ביותר. אם אנחנו יכולים להגיע למצב שכמו באלכוהול, מכירת מוצרי טבק לקטינים אסורה על-פי חוק, אני חושבת שאנחנו יכולים למנוע מהרבה אנשים להתחיל לעשן. אם אנחנו מונעים מהם להתחיל לעשן, הקול שלהם לא יישמע כמו הקול שלי אחרי גיל 50.

היו"ר אברהם פורז:		יש אנשים צרודים לא בגלל עישון.

נעמי חזן:			אצלי זה שילוב של השניים.
				אדוני היושב-ראש, היום הוא היום הבינלאומי ללא עישון. אני חושבת שועדת הכלכלה היום צריכה לעשות מעשה ולאשר את החוקים הללו לקריאה ראשונה. אני חושבת שיש בזה מסר אדיר ביום כזה. אם נצליח לעשות את זה, התחלנו, והנכד שלי שנולד אתמול בשעה טובה, לא יתחיל לעשן ואז הוא לא יישמע כמו סבתא שלו.

דן פרידמן:			אני ממשרדו של חיים צדוק שנמצא בחו"ל ואנחנו 
 				מייצגים את חברת דובק.
אני רוצה להתייחס להצעתה של חברת הכנסת חוסניה ג'בארה. ההצעה הזאת לדעתנו היא בעייתית. ראשית, ההצעה קובעת סנקציות פליליות כמעט חסרות תקדים על מכירה.

היו"ר אברהם פורז:		מה קורה בארצות-הברית?

חוסניה ג'בארה:		יש לי כאן את החוק האמריקאי.

דן פרידמן:			שנית, הסעיף השני להצעה מכיל איזשהו איסור 
 				גורף בלשון "המעודד ומשדל אדם שלא מלאו לו 18 שנים לעשן מוצרי טבק, דינו מאסר שלושה חודשים", בעוד שבדברי ההסבר נאמר שחברות הסיגריות גם מעודדות בני נוער לעשן. זאת אומרת שברגע שהצעת החוק הזאת מתקבלת, חסר כאן רק נציג של שירות בתי הסוהר.

היו"ר אברהם פורז:		בוא לא נלך רחוק מדי. אנחנו מדברים על איסור 
 				מכירת מוצרי טבק לקטינים, נקודה.

דן פרידמן:			יש להבדיל בין איסור מכירה שהוא עניין אחד, 
 				לבין עידוד או שידול שזה ישנו בחוק הגבלת הפרסומת שאנחנו מדברים עליו. לכן אגרה מינהלית שקנס בצידה הוא ההסדר הראוי במקרה הזה. הרי לא יתכן שכל בעל מכולת שימכור חבילת טיים למישהו, נכניס אותו לכלא.

היו"ר אברהם פורז:		אבל אם זה כמו סמים?

דן פרידמן:			אנחנו מניחים שזה לא כמו סמים.

חוסניה ג'בארה:		זה כמו אלכוהול.

עקיבא הומינר:			העמדה שלנו לגבי חוק איסור מכירת סיגריות 
 				לקטינים היא חד-משמעית. אנחנו תומכים בחוק בכל פה. אני מצטרף לעורך-דין דן פרידמן לגבי ההערה שלו לגבי השידור בסעיף ב' שבהצעת החוק של חברת הכנסת ג'בארה, משום שבאמת בדברי ההסבר מדובר על כך שאנחנו כביכול כבר מעודדים וכבר צפויים למאסר, כך שבאמת רק חסר נציג שירות בתי הסוהר בחוץ כדי שמיד נצטרף אליו.

כאמור, חד-משמעית אנחנו תומכים בהצעת החוק.

ענת אסיף:			הממשלה תומכת בהצעת החוק. שתי הצעות 
 				החוק זכו לתמיכה. שתי ההצעות בגלל שמדברות על אותו נושא, זכו ביחד לתמיכת הממשלה כשמבחינת הנוסח וההתאמה לדין הפלילי הקיים, ההצעה 1,117 נראית לנו נכונה יותר, דווקא בגלל שהיא כן נכנסת לחוק העונשין ולא לחוק נפרד. אין פה מגמה של פיצול חוקים. וגם כי היא לקחה בצורה יותר מדויקת ואחידה את הדגם של איסור מכירת אלכוהול שדרך אגב אסור רק במקומות שנועדו לשתייה במקום ולא בכל מקום. זאת אומרת, פאבים.

היו"ר אברהם פורז:		קטין יכול ללכת לסופרמרקט ולקנות.

ענת אסיף:			נכון.

היו"ר אברהם פורז:		איך תתבצע המכירה בסופרמרקט?

חוסניה ג'בארה:		היא צריכה לבדוק את תעודת הזהות.

נעמי חזן:			בארצות-הברית אין תעודות זהות.

חוסניה ג'בארה:		יש רשיונות נהיגה.

ענת אסיף:			הדגם הנכון יותר הוא ההצעה של חברת הכנסת 
 				ג'בארה.

חוסניה ג'בארה:		בסעיף ד' נאמר: "בעל עסק או מי שעובד בעסק 
 				כאמור בסעיף קטן רשאי לדרוש מאדם המבקש שיספקו לו מוצרי טבק שיציג לו תעודה."

ענת אסיף:			קודם דיברתם על האלכוהול ואמרתי שלעניין 
 				האלכוהול האיסור חל רק על מקומות שמוכרים לשתייה במקום. לגבי האיסור של מכירת טבק, אמרתי שהדגם הנכון הוא הדגם של חברת הכנסת חוסניה ג'בארה. צריך לדעתי לחשוב על סעיף קטן (ב), כמו שהעירו כאן, אם הוא לא מרחיק לכת לעניין העידוד והשידול כי הוא באמת לא עוסק בדיוק במכירה והוא עלול להיות איסור מאוד מאוד רחב וגורף.

היו"ר אברהם פורז:		אני רוצה לשאול לגבי הקונספציה. לקטינים נניח 
 				יהיה יותר קשה לעשן כי הם תמיד יצטרכו למצוא מתווך שיקנה להם סיגריות?

ענת אסיף:			כן. זה מה שעומד מאחורי הצעת החוק. קודם כל 
 				יש את הדוגמה של האלכוהול.

היו"ר אברהם פורז:		אלכוהול זה משהו אחר. זה כדי שלא ישתכרו 
 				באיזה פאב.

ענת אסיף:			אני לא טוענת שאין הבדל. אני אומרת שזה מה 
 				שעמד מאחורי ההצעה כפי שהסבירה כאן חברת הכנסת. אני לא אומרת שזה פתרון מוכח, אבל זאת עמדת הממשלה שלדעתה המאבק ראוי.

לימור סולומון:			המועצה לשלום הילד מתנגדת להצעות החוק 
 				האלה משלושה 	נימוקים.
א.	קשה לנו עם זה שבכל תחום שהוא מסוכן, נטפלים לקטינים. זאת אומרת, 
 	קל להיות פטרנליסטים עם קטינים, אין לנו נקיפות מצפון בלהיות 
 	פטרנליסטים עם קטינים, אז אנחנו הולכים על זה. זה קרה לא מזמן 
 	באחזקת סכינים והיום זה קורה בסיגריות.

2. זה יהפוך קטינים למניפולטיביים. אם אנחנו מייחדים את החוק הזה לקטינים, אנחנו צריכים לחשוב גם מה זה יעשה להם. זה יהפוך את הקטינים למומחים לשיטות לעקיפת החוק. צריך לעשות משהו במישור של חינוך, במישור של איסור על כלל הציבור ולא לעשות זאת ישירות על הקטינים.

3. המועצה לשלום הילד לא טוענת שהיא מצליחה לעשות הכל בכל התחומים, אבל זאת העמדה שלה בנקודה הזאת, אם מדברים על החוק. מה גם שאנחנו יודעים, לפחות לגבי אלכוהול, שהאכיפה היא כל כך מזערית, כאן האכיפה תהיה עוד הרבה יותר קשה כי בכל קיוסק ובכל מקום מוכרים סיגריות. זה ייצור בעיני הקטין זילות החוק. הוא יראה שלא אוכפים את החוק  ושהוא יכול ללכת לקנות בכל מקום. אנחנו חושבים שזה גרוע.


היו"ר אברהם פורז:		מה יקרה עם מכונות אוטומטיות?

עמוס האוזנר:			זה מופיע בהצעה השנייה שנמצאת על סדר היום.

היו"ר אברהם פורז:		מה הפתרון?

עמוס האוזנר:			שאתה לא שם אותם במקומות שיש בהם קטינים.

לימור סולומון:			קטינים מסתובבים בכל מקום.

עמוס האוזנר:			קח את ההצעה של חברת הכנסת תמר גוז'נסקי, 
 				יש שם סעיף על זה.

לימור סולומון:			בבית-ספר אסור להציב מכונות אוטומטיות, אבל 
 				מה קורה בכל מיני משרדים?

היו"ר אברהם פורז:		להפסיק את המכונות האוטומטיות אי-אפשר כי 
 				זו פגיעה בלתי סבירה בחופש העיסוק.

עמוס האוזנר:			למה? בארצות-הברית עושים את זה.

נעמי חזן:			שאלה לנציגת המועצה לשלום הילד. את יכולה 
 				לתת לי דוגמאות קונקרטיות של מה עשיתם למניעת עישון בקרב ילדים ב12- החודשים האחרונים?

לימור סולומון:			אמרתי קודם והתשובה היא אותה תשובה. אני 
 				לא מתיימרת לומר שאנחנו מצליחים לעשות הכל. לא פעלנו ספציפית בענייני עישון.

נעמי חזן:			לא עשיתם דבר.

דוד אדמון:			אני מייצג את האיגוד הבינלאומי לפרסום. אני לא 
 				רוצה להתייחס באופן ספציפי לסעיף כזה או אחר בהצעות החוק. כידוע הכנסת חוקקה חוקים בעבר אשר חלק מהם לצערי לא עמד במבחן הביצוע משום שאי-אפשר להחליט שלא להכניס ארצה מגזינים, ואי-אפשר לסגור ערוצי טלוויזיה שמראים פרסומת על סיגריות. העובדה היא שלמרות שחוקקו חוקים, היה קשה.

נעמי חזן:			מה זה קשור לחוקים האלה?

דוד אדמון:			אני אסביר. גם במדינות אחרות באירופה, בכל 
 				מדינה דנו על חוקים שקשורים למה שאנחנו מדברים כאן והתברר היום שהיום אירופה הופכת להיות ארץ אחת, אין גבולות, וחוק שיש בצרפת אינו מתאים לחוק שיש בבלגיה, וחוק שיש בגרמניה לא מתאים לחוק שיש באיטליה, ולכן הפרלמנט האירופי בעצם ימים אלה דן על חוקים אחידים שיתאימו לכל אירופה. מאחר שהיום או אתמול באופן סמלי מדינת ישראל הצטרפה במסגרת האו"מ לאזור האירופי, אני ממליץ בפני הוועדה גם ללמוד בצורה יסודית ולעקוב כיצד הפרלמנט האירופי קשור לכל החוקים האלה לפני שנקבל החלטות שאחר-כך צריך לחזור בהן.

נעמי חזן:			ישראל הצטרפה לקבוצה המערבית שכוללת את 
 				ארצות-הברית, אוסטרליה, קנדה וכולי ואנחנו לומדים בדיוק מאותה קבוצה מערבית.

דוד אדמון:			מאחר שכולנו צופים בתחנות טלוויזיה 
 				אירופאיות, עכשיו אנחנו עומדים בפני שמונים ערוצים חדשים, אנחנו קונים בארץ עיתונים מכל העולם, כדאי שהחוק הישראלי, חוק ההגבלות שלנו, יותאם גם למה שנעשה בכל העולם.

שוש גן-נוי:			אני רוצה לומר בהמשך לדבריו של מר אדמון 
 				שהדירקטיבה האירופאית אכן החליטה לאסור לחלוטין פרסומת ישירה ועקיפה. חלק התחיל עד שנת 2001.

עקיבא הומינר:			עד 2006.

שוש גן-נוי:			עקרונית זו החלטה שהתקבלה והאיחוד 
 				האירופאי אימץ אותה.

אבי כהן:			גם אנחנו רוצים להביע את התמיכה שלנו באיסור 
 				של מכירה לקטינים בכפוף להסתייגות שכבר חזרו עליה מספר פעמים בנושא הסיוע והשידול. סיוע ושידול נמצא ממילא כעבירה כללית בחוק העונשין.

ענת אסיף:			אבל זאת לא עבירה לעשן, אז זאת גם לא עבירה 
 				לסייע לעשן. זה לא מכסה.

היו"ר אברהם פורז:		אני רוצה לומר שלא נסיים את הדיון ואני אומר 
 				לכם מדוע. מה שנאמר כאן על-ידי נציגת המועצה לשלום הילד שזה מלמד את הקטין להיות 'תחמן', זה דבר מאוד פרובלמטי. אני חושב שאם אנחנו מחנכים צעירים מראש לאיזו מערכת שבקומבינות אפשר להשיג כל דבר וללמד אותם להיות קומבינטורים, אני לא בטוח שזאת המטרה.

עקיבא הומינר:			זה גם לגבי סמים.

היו"ר אברהם פורז:		אתה רוצה לשמוע את דעתי? אני בעד לגליזציה 
 				של סמים קלים ואני אומר את זה לפרוטוקול. זאת דעתי, אבל אין לה סיכוי להתקבל בגלל כל מיני דעות קדומות, למרות שאין סיכוי להעביר חוק למיסוד הזנות למרות שמה שקורה היום זו חרפה פי מאה יותר גרועה. נעזוב את זה כרגע.

אני אבקש לקראת הישיבה הקרובה, ונראה איך נעשה את זה, לשמוע כמה פסיכולוגים שעוסקים בתחום של ילדים, מה זה יעשה לקטינים אם אנחנו נטיל את האיסור, האם אנחנו לא נהפוך אותם לדבר שנזקי עישון הם קטנים לעומת מה שאנחנו יוצרים, כי עישון זו לא הצרה הכי גדולה.

אסתר גרוס:			אני לא מציעה את עצמי כתחליף לפסיכולוגית, 
 				אני יועצת חינוכית ומייצגת את משרד החינוך. מה שאנחנו כן יודעים הוא שככל שהחומר יותר נגיש, יש יותר שימוש.

היו"ר אברהם פורז:		האם זה לא מים גנובים ימתקו?

אסתר גרוס:			לא. יש דוגמאות בארצות-הברית שהיו בכמה 
 				מדינות – וכפי שאתם שומעים מהמבטא, אני גדלתי שם – שעשו לגליזציה של סמים קלים בחלק מהמדינות וכאשר ראו שיש עלייה הרבה יותר מעבר למצופה של השימוש, חזרו ואסרו זאת.

לימור סולומון:			חברות הכנסת שאלו מה המועצה עשתה ואני 
 				אמרתי שום דבר, אבל עכשיו אני רוצה לתקן את דבריי. נזכרתי שעשינו משהו שהוא הרבה יותר חשוב מהחוק הזה.

יש בעיה שהיא לדעתנו בעיה הרבה יותר חמורה. לגבי קטינים שנמצאים בבתי-סוהר, במוסדות של חסות הנוער, בבתי-חולים פסיכיאטרים, במקומות האלה הסיגריות הם הבקשיש. כל שיטת הניקוד עובדת לפי סיגריות. קטין עושה משהו בסדר, מקבל בבוקר חמש סיגריות. הוא בסדר בערב, הוא מקבל עוד חמש סיגריות. עשר סיגריות ליום במרבית המוסדות. אנחנו פנינו לראש חסות הנוער עם הצעות חלופיות מאוד טובות והדבר הזה עומד להתקבל.

נעמי חזן:			כגון?

לימור סולומון:			כגון לחלק להם פתקים למעין שק"ם שם כדי 
 				שיוכלו לרכוש שם. לפחות לא לעודד אותם ולא לכפות עליהם. המצב הוא כזה שקטינים, גם כשהם לא מעשנים, במקום הזה הם מעשנים כי זה הפרס.

היו"ר אברהם פורז:		אנחנו לא נוכל לקבל היום החלטה. אני רוצה 
 				לקבל ייעוץ מאנשים שעוסקים בפסיכולוגיה של הגילאים האלה שיאמרו לי מה יעשה הדבר הזה. הרי מי שירצה להשיג סיגריות, בסוף ישיג, בין אם זה באמצעות חבר מבוגר, בין אם באמצעות בעל מכולת שתמורת מחיר מופקע ייקח את הסיכון, או מכונות אוטומטיות.

אני לא רוצה להעביר את זה עדיין לקריאה ראשונה כי אני לא בטוח שזה דבר נכון. אני רוצה לשמוע. אני נגד עישון ואני בעד שלא יעשנו, רק אני לא בטוח שאנחנו לא עלולים לגרום נזקים עוד יותר קשים. העניין הזה לעודד קטינים להשיג סיגריות בקומבינות ובתחמנות ובכל מיני דרכים, ונניח אם יהיו כמה מכונות אוטומטיות, אז שם יהיו התורים והם לא יקנו במכולת שליד הבית – אין לי דעה סופית, אבל בואו נעשה את זה רציני.

טוביה לרר:			אני מתפלא על הגישה הזאת. קודם כל, לכל דבר 
 				יש חוק ואנשים גונבים ורוצחים. אז לכן לא נחוקק חוק?

היו"ר אברהם פורז:		זה חוק שיש בו יותר חורים מאשר רשת.

טוביה לרר:			לא. אדוני, זה נבדק בעולם. זה נבדק בהרבה מאוד 
 				ארצות. יש נתוני מחקר שמראים על ירידה תלולה בקרב הנוער עד גיל 18. אנחנו צריכים להבין, וזה דבר חמור ביותר, שתשעים אחוז מכל אלה שמעשנים התחילו לעשן לפני גיל 18 ואז הם הפכו למתמכרים במשך הזמן. זה ידוע, אלה הם מחקרים פשוטים. הם עדיין לא מכורים, זה לא דבר של פיקוח נפש. ברגע שמעלים את מחיר הסיגריות, ברגע שמקשים עליהם לעזוב את הסיגריות, הם אומרים תעזוב את זה.

היו"ר אברהם פורז:		תסייע לנו לקראת הישיבה הבאה, אתם בטח 
 				קשורים עם פסיכולוגים או פסיכיאטרים שעוסקים בנוער, תביא אותם לכאן כי אני רוצה לשמוע אותם.

טוביה לרר:			בסדר.

היו"ר אברהם פורז:		אתם כולכם נעולים על משהו.

נעמי חזן:			אני הייתי רוצה לשמוע מה ארגון הבריאות 
 				העולמי אומר.

היו"ר אברהם פורז:		אני רוצה לעבור על החוקים האחרים. יש כמה 
 				חוקים שהם לקראת סיום. לגבי הנושא הזה אנחנו נקבל החלטה. יש חוקים אחרים שהם לקראת קריאה שנייה ושלישית ואני קובע את סדר היום. בזה הדיון על שני החוקים האלה הסתיים. יהיה פה דיון נוסף עם פסיכולוגים וכרגע אנחנו עוברים לשני החוקים האחרים. יש לי חברי כנסת שפעמיים בשבוע שואלים אותי למה אני לא מקדם את החוקים שלהם.

חוסניה ג'בארה:		אני מתפלאת כי נמצא כאן נציג משרד בריאות 
 				ויועצת חינוכית והם לא פחות יודעים ומכירים את התופעה הזאת מאותם פסיכולוגים. אני מבינה שאתה לא מתכוון להעביר את החוקים האלה.

היו"ר אברהם פורז:		את רוצה למנוע ממני לשמוע חוות דעת מקצועית 
 				של פסיכולוג? לא תמנעי ממני.

נעמי חזן:			תשמע מה אומר ארגון הבריאות העולמי.

היו"ר אברהם פורז:		באה לכאן נציגה של ארגון שעוסק בשלום הילד 
 				ומצביעה על בעיה רצינית.

נעמי חזן:			היא לא הביאה סימוכין. היא הציגה עמדה אבל 
 				אחרים הציגו עמדה אחרת.

היו"ר אברהם פורז:		אני לא ערוך לקבל החלטה וגם את לא.

נעמי חזן:			אתה מוכן לפחות לשמוע את העמדה של ארגון 
 				הבריאות העולמי?

היו"ר אברהם פורז:		ממילא לא נקבל היום החלטה בחוקים האלה, כך 
 				שעל-ידי זה אני עושה עוול לשני חוקים אחרים שגם מטרתם שלהם היא להילחם בעישון. אני יכול היום לבזבז את כל הישיבה ולא להגיע לחוקים האלה.

נעמי חזן:			זה לא בזבוז.

היו"ר אברהם פורז:		לא בזבוז. להעביר את הזמן.

חוסניה ג'בארה:		כבוד היושב-ראש, אפשר לקיים הצבעה על כך?

היו"ר אברהם פורז:		לא. אי-אפשר. אני מחליט.

נעמי חזן:			אני תמכתי בנשיאות שזה יעבור לוועדת הכלכלה, 
 				אבל צורת ניהול הדיון לא מוצאת חן בעיני.

היו"ר אברהם פורז:		רבותיי, הדיון לא נגמר. יבואו הפסיכולוגים ובטח 
 				גם ביניהם לא תהיה תמימות דעים. נשמע אותם ואולי הם יתמכו בעמדה שזה לא פוגע ולא עושה כלום, ואז נעביר את החוקים האלה הלאה. אולי אנחנו עושים יותר נזק מתועלת. זה לא רציני לגמור עניין פרובלמטי בחמש דקות.

אסתר גרוס:			אני חוזרת ואומרת שוב שהמשוואה היא נגישות – 
 				עלייה בשימוש. זו הטענה העיקרית. עובדה שיש חברות סיגריות שתומכות באיסור המכירה.

היו"ר אברהם פורז:		כשהם תומכים, זה מעורר חשד. כשהם זורקים 
 				לכם עצמות חסרות משמעות. כי אם היו מאמינים שזה באמת יפגע במכירת הסיגריות, תאמיני לי שהם לא היו תומכים.

רבותיי, יש עוד שני נושאים הנוגעים לעישון שחברי הכנסת שהגישו אותם פנו אלי פעם אחר פעם וביקשו לקדם את זה. יש לי חובה גם כלפיהם.

קריאה:				הם לא נמצאים כאן.

היו"ר אברהם פורז:		אז אני אזרוק את זה לפח?

חוק הגבלת הפרסומת למוצרי טבק לעישון (תיקון מס' 4), התשמ"ג1983-
הצעתם של חברי הכנסת: תמר גוז'נסקי, עזמי בשארה, נעמי חזן, מרינה סולודקין, אחמד סעד

הצעת חוק הגבלת הפרסומת למוצרי טבק לעישון (תיקון מס' 3) (הגבלת פרסום), התשנ"ט1998-
הצעתם של חברי הכנסת: אמנון רובינשטיין, דוד טל, רן כהן, יוסי כץ, מקסים לוי

אתי בנדלר:			זה נוסח שעבדנו עליו. זה נוסח שהוכן כבר 
 				לקריאה שנייה ושלישית בכנסת הקודמת.

היו"ר אברהם פורז:		רבותיי, יש לנו חוק שכבר הוכן לקריאה שנייה 
 				ושלישית בכנסת הקודמת. קראנו אותו מהתחלה, אבל בהתחשב בעבודה שכבר הושקע בו מאמץ לא קטן, נעשה את זה בפחות עומק בהנחה שאנחנו מכבדים את ההחלטות שקיבלה ועדת הכלכלה בכנסת הקודמת.

אתי בנדלר:			ההצעות אוחדו. בישיבה הקודמת שהתקיימה 
 				ב23- בפברואר  קראנו והוועדה הכניסה מספר שינויים ואישרה את סעיפים 1 ו2-.

נעמי חזן:			אני מבקשת שתרשמי לי הסתייגות משם החוק.

אתי בנדלר:			אם את מבקשת הסתייגויות אני מבקשת שתיתני 
 				לי.

נעמי חזן:			אני רוצה להסתייג לשם החוק.

אתי בנדלר:			שם החוק, ברגע שלא מדובר בחוק חדש – בחוק 
 				חדש אפשר לכתוב הסתייגויות ולשנות את השם – אלא זה תיקון לחוק קיים, אני לא יכולה לכתוב הסתייגות.

נעמי חזן:			אני יכולה לעשות מה שאני רוצה, גם לשם החוק. 
 				אני רוצה תיקון מספר 3 בתוספת איסור מכירת מוצרי טבק לקטינים.

היו"ר אברהם פורז:		את רוצה לשנות את שם החוק ולהוסיף את 
 				המשפט "איסור 	מכירת מוצרי טבק לקטינים".

אברהם רביץ:			אני רוצה להוסיף לשם החוק "ושמרתם מאוד 
 				לנפשותיכם".

עקיבא הומינר:			הערה עקרונית. החוק קיבל איזושהי תפנית. 
 				החוק בהתחלה היה הגנה על בני נוער. החוק, לפי הכיוון שהולך עכשיו, הוא כביכול מתחיל להיות איסור פרסום גורף. כשנגיע לסעיפים, אז יהיה לנו מה לומר.

היו"ר אברהם פורז:		אלמלא הכנסת הייתה מתפזרת, דבר שהוא באמת 
 				לא באשמתכם, זה כבר היה חוק מדינה.

חוסניה ג'בארה:		אפשר לצרף גם אותי להסתייגות.

אתי בנדלר:			אני מבקשת להעמיד את ההסתייגויות האלה 
 				אחר-כך לדיון במידה והחוק לא יאסור באיסור מכירת מוצרי טבק לקטינים, כי אני לא יכולה להכניס לשם חוק שם מסוים כשהתוכן של החוק לא עוסק בנושאים האלה.

נעמי חזן:			אז אני אצטרך לטעון נושא חדש.

היו"ר אברהם פורז:		זו הצעה של חבר הכנסת רובינשטיין. את רוצה 
 				להכשיל אותו? אין לי בעיה.

אתי בנדלר:			אם מדובר בהסתייגויות לדיבור, אני אתן את כל 
 				הסיוע בעולם, אבל אני לא אעשה ביזוי של החוק שאני מעלה לקריאה שנייה ושלישית. מקצועית אני לא מוכנה לקחת את זה על עצמי.

היו"ר אברהם פורז:		אם אני מכיר את חברת הכנסת נעמי חזן, היא 
 				רוצה באיזשהו שלב להשיג הסתייגות שתעסוק באיסור מכירה לקטינים.

אתי בנדלר:			ברצון.

היו"ר אברהם פורז:		אז יש לי תחושה שכל העסק יתעכב. אבל בסדר, 
 				נראה.

אתי בנדלר:			סעיף 3 להצעת החוק: החלפת סעיף 5.
				במקום סעיף 5 לחוק העיקרי, יבוא: הגבלת פרסומת.

1. לא יעשה אדם פרסומת למוצרי טבק או פרסומת לשם מסחרי של מוצר טבק באמצעות שימוש בשמם או בדמותם של בני-אדם או של איבר מאבריהם או של בעלי חיים לרבות דמויות מצוירות או מונפשות.

2. הוראות סעיף זה לא יחולו על שימוש בשמו או בדמותו של בעל חיים אם השימוש נעשה באמצעות הטבעה על חפיסה או על אריזה שבה משווק מוצר טבק ובלבד שאותו מוצר טבק שווק בישראל לפני יום תחילתו של חוק זה וההטבעה זהה להטבעה שנעשתה לפני יום התחילה.

עקיבא הומינר:			לסעיף שהקריאו כרגע אין לנו הערה, אבל יש לי 
 				הערות לגבי שני הסעיפים הקודמים ואלה הן הערות מאוד מהותיות.

היו"ר אברהם פורז:		אתה מחזיר אותנו לדבר שכבר גמרנו, אבל אני 
 				אתן לך לומר את הדברים.

עקיבא הומינר:			לגבי ההגדרה של פרסומת עקיפה שהייתה 
 				בהתחלה פרסומת למוצר שאינו מוצר טבק שמטרתו לקדם שיווק של מוצר טבק ושונתה לפרסומת שלא למוצר טבק. בהגדרה של פרסומת נופלת פרסומת עקיפה, כאשר זה מתייחס להערה העקרונית שהייתה בתחילת הדברים שלי לגבי הנושא של פרסום גורף.

לגבי הגדרת פרסומת עקיפה כפי שהייתה קודם לכן, פרסומת למוצר שאינו מוצר טבק שמטרתה בין היתר לקדם שיווק של מוצר טבק. כאשר זה שונה בישיבה האחרונה ל"פרסומת שלא למוצר טבק שמטרתה בין היתר שיווק של מוצר טבק".

לנו יש בעיה עם זה. ישנו תאגיד שנקרא תאגיד פיליפ מוריס ותאגיד זה יש לו גם טבק, גם מזון וגם בירה. מה שיוצא מההגדרה הזאת היא שתאגיד פיליפ מוריס לא יוכל לפרסם את הדוח השנתי שלו כי זו תיחשב עבירה על החוק.

אתי בנדלר:			זאת לא פרסומת. פרסום ופרסומת זה לא אותו 
 				הדבר.

עמוס האוזנר:			גם לגבי פרסום שייעשה של התאגיד ויזכיר שמות 
 				של מותגי מזון, גם כל פרסומת שהתאגיד ירצה לעשות במנותק מעסקי הטבק ושקשור לעסקי המזון, הוא לא יוכל לעשות זאת בגלל שליד השם פיליפ מוריס ישנה סיגריה שקיימת כבר עשרות שנים באותו שם.

היו"ר אברהם פורז:		מה קורה אם התאגיד מוכר מוצר אחר?

עקיבא הומינר:			הוא לא יוכל לעשות את הפרסומת של התאגיד. 
 				לכן ההצעה שלנו היא להחזיר את זה למצב כפי שהציע מלכתחילה חבר הכנסת רובינשטיין, למוצר שאינו מוצר טבק. ההבדל הוא במוצר.

אבי כהן:			הביטוי בין היתר הוא ביטוי כללי. איך אפשר 
 				להרים נטל הוכחה או להדוף?

עמוס האוזנר:			אם אתם באמת מתכוננים לפתוח כל מיני דברים, 
 				ברור שהנוסח צריך להיות לפי הנוסח המתוקן מכיוון שאחרת החוק הזה מכסה רק פרסומת למוצר. יכול להיות שאתה עושה פרסומת עקיפה כדי לעודד מכירה של מוצרי טבק שלא על דרך של פרסומת למוצר אלא על דרך של פרסומת למשל לעידוד עישון, בלי לתת את המוצר.

החוק בנוסח קודם היה פרסומת למוצר. מטרתו של החוק שלא לעודד פרסומת עקיפה. פרסומת עקיפה לא חייבת להיות פרסומת למוצר דווקא. הכוונה של החוק המוצע הייתה שלא לעודד פרסומת עקיפה שתעודד עישון באיזושהי צורה ולאו דווקא על דרך של שפרסומת למוצר.

עקיבא הומינר:			למעשה אם אתה מוריד את "הפרסומת למוצר", 
 				אתה פוגע בתאגיד שלם שלא יוכל לפרסם את המוצרים שלו כתאגיד.

עמוס האוזנר:			חלילה.

היו"ר אברהם פורז:		בואו נראה את הנוסח המתוקן ונראה אם זה ימנע 
 				מכם מה שאתם אומרים. "פרסומת שלא למוצר טבק".

עקיבא הומינר:			נניח פרסום לתאגיד של פיליפ מוריס. פרסום 
 				לתאגיד כאשר התאגיד הוא פיליפ מוריס.

היו"ר אברהם פורז:		התאגיד לא מפרסם את עצמו.

עקיבא הומינר:			יש לו פרסום תדמיתי. התאגיד עושה פרסום 
 				תדמיתי.

היו"ר אברהם פורז:		אז זו בעיה. מחר תבוא חברה שכל כולה סיגריות, 
 				תתחיל לייצר איזה מוצר קטן, איזה דבר שהוא אחוז אחד מהמחזור, הוא תפרסם את זה בצורה הכי חזקה ועל האחוז הזה ייבנו למעשה פרסומת עקיפה לסיגריות.

עקיבא הומינר:			גם אם זה כך, אפשר לסייג את זה מהיום והלאה. 
 				זאת אומרת, שלא לפגוע בתאגיד.

היו"ר אברהם פורז:		חוק צריך להיות שוויוני. כדי שפיליפ מוריס יוכל 
 				להמשיך למכור ויצרן חדש לא, אני כבר עושה אפליה בין יצרני הסיגריות.

אברהם רביץ:			אנחנו כבר הסכמנו לא להיות שוויוניים בכך 
 				שאמרנו שזה יחול לגבי הדמויות של בעלי החיים.

היו"ר אברהם פורז:		זה נכון, אבל השאלה היא אם זה מתחייב או הכרח 
 				לעשות ככה.

עמוס האוזנר:			אני חושב שהחשש הזה יורד בחלק השני של 
 				הסעיף כיוון שכתוב שזה חל רק על פרסומת שמטרתה בין היתר לקדם שיווק של מוצר טבק מסוים. פרסומת של הדוח וכל מה שהוא אומר, זה לא לשם פרסומת.

עקיבא הומינר:			אם תוגש קובלנה נגדנו ונצטרך להוכיח?

אילנה מישר:			יש לכם חובה לפרסם דוח שנתי, כך שברור שעם 
 				זה אתה יכול להוכיח שזאת לא פרסומת.

היו"ר אברהם פורז:		אני חושב שהטענה שלכם היא לא נכונה מהסיבה 
 				הפשוטה שכאן כתוב "מטרתה לקדם שיווק של מוצר טבק מסוים". אם אתם מוכיחים שזה מידע כללי על התאגיד וזה לא מכוון. אם זה טריק ואתם רוצים על הגב הזה כן לעשות פרסומת, אתם בבעיה.

עקיבא הומינר:			אין לנו מטרה לעשות כאן טריקים. העניין כאן 
 				הוא הפרסום התדמיתי של השם של התאגיד.

היו"ר אברהם פורז:		אם מישהו יתבע אותך, תגיד שזה לא זה.

עקיבא הומינר:			כיוון שיש סיגריה שנקראת פיליפ מוריס, יכולים 
 				אחר-כך לבוא בטענה שהפרנו את החוק.

היו"ר אברהם פורז:		לא. כאן כתוב לקדם שיווק של מוצר טבק.

עקיבא הומינר:			יש מותג של סיגריות פיליפ מוריס שהוא אותו 
 				השם.

היו"ר אברהם פורז:		אני מבין, אבל איש לא יאמר את זה וזו תהיה 
 				פרשנות מעוותת. אני כבר אומר שבנאום שלי במליאת הכנסת, אני אסביר שזאת לא הכוונה. לדעתי לקדם שיווק, פירושו שאתה עושה את זה במכוון.

אברהם רביץ:			השאלה מה המטרה והמטרה בהגדרה היא בוודאי 
 				לא כזאת.

היו"ר אברהם פורז:		עם כל הכבוד, על דעת חבריי האחרים, אנחנו לא 
 				מקבלים את הטענה הזאת. אני חושב שאתם רואים כאן צל הרים כאנשים.

עקיבא הומינר:			דבר נוסף שיש לי הוא לגבי סעיף 2 שנקרא אירוע 
 				או פסטיבל כשבמקור דובר על אירוע או פסטיבל שמיועד לילדים ונוער עד גיל 18 והפך לאירוע או פסטיבל.

אתי בנדלר:			"הצגה, פסטיבל או אירוע פומביים".

עקיבא הומינר:			הקרנה קיימת בחוק הקיים והתוספת היא הצגה 
 				פומבית, אירוע או פסטיבל.

אתי בנדלר:			לא. הצגה, פסטיבל או אירוע פומביים. גם האירוע 
 				צריך להיות פומבי.

עקיבא הומינר:			מציע החוק הוסיף "המיועד לילדים ובני נוער עד 
 				גיל 18", ואנחנו חד-משמעית תומכים בצורה הזאת.

היו"ר אברהם פורז:		היה לנו כאן דיון של שעה שלמה והשתכנענו 
 				שאנחנו לא יכולים להבחין.

עקיבא הומינר:			ברגע שאומרים אירוע, כשמדובר פה בסעיף 3 
 				בחוק העיקרי על הפרסום, מחר אני עושה אירוע חברה או אירוע לקמעונאים ואני רוצה להציג את מותגי הסיגריות שלי, אני לא יכול על-פי חוק לעשות זאת.

אתי בנדלר:			זה פומבי?

עקיבא הומינר:			זה אירוע.

היו"ר אברהם פורז:		מדובר באירוע פומבי, אם זה לציבור הרחב. אם 
 				זאת פגישת סוכנים סגורה, אין בעיה. הגברת בנדלר,  האם ברור שאירוע הוא כשהוא פתוח לציבור והוא לא כנס סגור של סוכנים?

אתי בנדלר:			אני לא כל כך בטוחה.

היו"ר אברהם פורז:		נגדיר את זה שזה יהיה ברור לגמרי שזה אירוע 
 				פתוח לציבור הרחב. שתוכל להגיד לסוכנים שלך מה שאתה רוצה.

בפקודת העיריות יש הגדרה של אירוע ציבורי. תבדקי את זה שם. צריך גם רשיון מיוחד לאירוע ציבורי. גוף ציבורי זה כשזה פתוח לציבור. אם אתה עושה הצגה סגורה של סרט, זה לא כך. תנסי למצוא את ההגדרה שכנס של סוכנים לא יהיה בתוכה.

אילנה מישר:			אני הייתי עושה זאת בדרך הפוכה, הייתי מגדירה 
 				מה כן מותר.

היו"ר אברהם פורז:		תדברי עם הגברת בנדלר. היא תמצא נוסח שאומר 
 				שאם זה פתוח לכלל הציבור – זה אסור, אם זה כנס סגור – זה מותר.

שוש גן-נוי:			יש לי בעיה עם אירוע סגור כי אירוע סגור יכולים 
 				לקחת אירוע בתוך בית-ספר סגור ולא מפורסם. אני מביאה את הדברים לקיצוניות.

היו"ר אברהם פורז:		אם הנהלת בית-הספר השתגעה והיא רוצה לקבל 
 				חסות דווקא של חברת סיגריות, מה אני יכול לעשות? אני מקווה שהם יהיו מספיק שפויים לא לקחת חסות כזאת. צריך לסמוך פה ושם על שיקול דעת של אנשים.

עקיבא הומינר:			או שבהתחלה אפשר לסייג את זה שמיועד לילדים 
 				או לבני נוער.

היו"ר אברהם פורז:		יש לנו בעיה עם זה. אנחנו לא יכולים לתחם את 
 				זה. היום הכל פתוח לכולם. חוץ מתוכנית ממש לילדי הגנון שבחנוכה עושים את זה, רוב האירועים הם מגיל העשרה ועד הסוף.

עקיבא הומינר:			יכול להיות מצב לדוגמה שתאגיד פיליפ מוריס 
 				נותן חסות לאופרה הישראלית, שזה אירוע.

היו"ר אברהם פורז:		אל תיתנו. שמע, אנחנו שופכים את התינוק עם 
 				המים אבל המים האלה מאוד מעופשים ואנחנו רוצים להיפטר מהמים האלה כולל התינוק. אין מה לעשות. אי-אפשר להחזיק את החבל בכל קצותיו. או שבגלל העובדה שהחברות האלה הן חזקות ויש להן כסף והן תומכות, אנחנו מוכנים להשלים עם עישון סיגריות או לא מוכנים. על דעת הרוב כאן לא מוכנים, אז מוותרים גם על הטוב שיש בזה וזאת כדי להילחם בפרסום. אם זה עוזר להפחתת נגע העישון, שאלה גדולה. זה גם אני שואל ועוד אין לי תשובה.

אבי כהן:			ברשותך, לגבי סעיף 3(ב). הזדמן לנו לכתוב לך גם 
 				על כך.

היו"ר אברהם פורז:		האם סעיף קטן (ב) לא פותר את הבעיה שלך?

אבי כהן:			לא, הוא לא פותר את הבעיה שלי וזו הנקודה. 
 				מישהו פה פשוט צימצם את הנוסח בצורה שגורמת לי נזק גדול, כי מה הוא התיר לי לגבי הגמל לדוגמה, אנחנו חוזרים לפרסום ואני מבקש בסך הכל פרסום שוויוני כמו לכל מותג אחר. לגבי הגמל הוא התיר לי אם השימוש נעשה באמצעות הטבעה על חפיסה או על אריזה שבה משווק מוצר הטבק. המסקנה מהנוסח הזה שהוא מאוד מאוד מיצר היא שיבוא מישהו ויגיד שבכלל הפרסום היחיד שהבטחתי לך, הואיל ואצלך מופיע כבר ששים שנה גמל על הקופסא, זה למכור את הקופסה ולהציג אותה בחנות. אבל אני רוצה שיהיה מותר לי לומר למשל במודעה עשנו סיגריות קאמל.

היו"ר אברהם פורז:		אסור לך לפרסם מודעה כזאת.

אבי כהן:			עשנו סיגריות קאמל?

היו"ר אברהם פורז:		במלים כן.

אבי כהן:			במלים. לפי מה שכתוב כאן מותר לי רק באמצעות 
 				הטבעה על הקופסה או על החפיסה. או יבוא מישהו וירחיב קצת ויגיד שמותר לך במודעת פרסומת להציג את החפיסה, אבל אני רוצה למשל להציג את הגמל בלי להציג חפיסה שלמה.

היו"ר אברהם פורז:		אבל יש לנו בעיה כי אם אני נותן לך להציג את  
 				הגמל, אחר כבר רוצה את הסוס.

אבי כהן:			המטרה כאן היא להימנע משימוש בבני אדם 
 				ובעלי חיים שמוסיפים איזשהו נופך אטרקטיבי לפרסומת. כפי שאמר לפני כן עורך-דין האוזנר, ג'ו קאמל, זו הייתה תופעה שלא מתגאים בה היום, נאמר בלשון המעטה. כל מה שאני מבקש, יש לי מותג שהוא ששים שנה המותג שלי, הוא כשלעצמו, הגמל, כפי שכבר נדמה לי ציינה כאן חברת הכנסת נעמי חזן.

היו"ר אברהם פורז:		אין לי ויכוח אתך. אנחנו רוצים שתעזור לנו 
 				בניסוח.

אבי כהן:			לצורך הדיון אני מסכים ואני הצעתי גם נוסח 
 				חליפי. באתי ואמרתי שכל עוד אני משתמש בפרסומת בשם המקורי או בדמות המקורית כפי שהיא מופיעה על גבי החפיסה, יותר לי לפרסם. זה הכל.

היו"ר אברהם פורז:		במלים אחרות אתה מבקש שתוכל לפרסם מודעה 
 				ולהראות את הגמל.

אבי כהן:			נכון, ובלבד שאני אעשה את זה בהעתק מדויק של 
 				הדמות או של השם. זה הכל. לא ג'ו ולא אוזניים ארוכות ולא אף.

אתי בנדלר:			יש התנגדות. המחלוקת היא מחלוקת עקרונית. 
 				זה לא עניין של ניסוח בלבד.

אבי כהן:			אחרת אני מופלה, אחרת יכול מפיץ סיגריות 
 				מלבורו להגיד קנו סיגריות מלבורו.

היו"ר אברהם פורז:		מישהו מתנגד לתזה הזאת שאומרת שיצרן 
 				סיגריות שהפירמה שלו, שהסגל המסחרי שלו הוא איקס, לא משנה מה – סינדרלה, גמל – יכול להראות את זה במודעה, את האריזה של המוצר בלי לעשות על זה וריאנטים. יש מישהו שמתנגד לזה?

אברהם רביץ:			מה עם הגבר הרציני הזה של המלבורו?

היו"ר אברהם פורז:		אבל זה לא באריזה. במלבורו לפי מיטב זכרוני זה 
 				לא קיים.

אבי כהן:			זו בעיה ספציפית למותג שלנו.

היו"ר אברהם פורז:		יש עוד איזו סיגריה שרואים עליה משהו?

אבי כהן:			לא.

קריאה:				אם זה ככה, להם יש עדיפות.

אסתר גרוס:			השימוש בהנפשה או בדמויות מצוירות, נדמה לי 
 				שזה מתחת לרציונאל גם באמת לפנות יותר לילדים. באמת מחקרים הראו שהנושא הזה באמת מושך יותר ילדים ואז כן צריך לעשות הבדל.

אבי כהן:			אנחנו משתמשים אך ורק במותג בתצלום של 
 				הגמל או בשם קאמל כפי שהוא מופיע על החפיסה.

אילנה מישר:			החברה גם כן שינתה את דמות הגמל. יש את 
 				הגמל המיושן שבאמת הרבה שנים משתמשים בו, ויש גמל חדש שהוא יותר אטרקטיבי, יותר מודרני, וכל האריזה שונתה. אם היינו נשארים עם הנוסח קיים והגמל הישן, יש משהו אבל יש אפליה לא הוגנת כלפי חברות אחרות אם הם שינו כבר.

היו"ר אברהם פורז:		אם למישהו יש את המילה מלבורו, הוא יכול
 				היום לשנות את הכיתוב של האותיות ואת הצבע, ואז אין בעיה. רק הוא כאילו חייב להיות עם גמל ישן.

אבי כהן:			אני לוקח על עצמי את ההגבלה לא לסטות 
 				מהדמות כפי שהיא מופיעה על גבי המותג.

אילנה מישר:			המותג הישן או המותג החדש?

אבי כהן:			החדש קיים כבר 15-10 שנים.

עמוס האוזנר:			יש לנו כאן אחד עם גמל ואחד נגיד עם סוס. בעצם 
 				אומרים לנו כאן שאנחנו נבדיל לטובתם של בעלי הגמל ולרעתם של בעלי הסוס כי הסוס הוא לא חלק מהסמל המסחרי אצל אלה והגמל הוא כן חלק מהסמל המסחרי אצל אלה. השאלה אם הנימוק הזה מספיק כדי שכל עם ישראל יראו בפרסומות – בפרסומות שמופיעות בעיתונים ובשלטים הלוך וחזור – כל פעם את הפרסומת שלהם.

חני מונין:			אם האדון מעונין בגמל הזה, או מישהו אחר 
 				מעונין בצורה אחרת או בסמל אחר, אנחנו פה יושבים כדי להגביל ככל האפשר את השימוש בסיגריות ואת הפרסום לסיגריות. אם האדון מעונין בסמל כזה או אחר, כנראה שיש לו אינטרס להגביר את השימוש.

קריאה:				בטח שיש לנו.

היו"ר אברהם פורז:		אני חושב שלא צריך להגזים. המטרה הייתה 
 				למנוע על-ידי כל מיני איורים למיניהם תחליף לפרסומת של בני אדם או דברים  אטרקטיביים. אפשר כמובן ללכת להגזמה טוטאלית אבל אני לא חושב שמישהו שרואה את הגמל, בין אם הוא מיושן ובין אם הוא פחות מיושן, זה מה שיביא אותו לעשן סיגריות קאמל, ואם כן – אז כן. אנחנו צריכים לנסח באופן שיהיה ברור שאם זה חלק מהסימן המסחרי שמוטבע על הקופסה, מותר.

אתי בנדלר:			מי שפעל בארץ לפני תחילתו של החוק.

היו"ר אברהם פורז:		מי שהשתמש בסימן ערב החוק, רשאי להמשיך 
 				ולהשתמש בו.

אתי בנדלר:			בכל צורה שהיא?

היו"ר אברהם פורז:		אתה משתמש כמובן על הסיגריה עצמה וגם 
 				בפרסום. להראות את הסמל המסחרי שלו. זאת לדעתי זכות בסיסית.

אסתר גרוס:			אני בכל-זאת מבקשת שתבדקו כי נעשו מחקרים 
 				על הגמל הזה ואני יודעת שיש עיתון של ילדים.

היו"ר אברהם פורז:		זה בדיוק מה שאני לא רוצה לעשות. אסור לעשות 
 				חוקים שפועלים נגד פלוני או נגד אלמוני.

אתי בנדלר:			בסך הכל אני צריכה לבדוק את המלים אם 
 				השימוש נעשה באמצעות הטבעה על חפיסה או על אריזה שבה משווק המוצר.

היו"ר אברהם פורז:		הוראות סעיף זה לא יחולו על שימוש בשמו או 
 				בדמותו של בעל חיים אם השימוש נעשה וכולי.

אתי בנדלר:			את זה נמחק. זה מה שאתה אומר. אתה אומר 
 				למחוק את המלים "אם השימוש נעשה באמצעות הטבעה על חפיסה או על אריזה שבה משווק המוצר". אתה לא מגביל את דרך השימוש.

היו"ר אברהם פורז:		(א) אומר שאסור להשתמש בכלל.

אתי בנדלר:			נכון. יש איסור גורף. עכשיו בא סעיף קטן (ב) 
 				שאומר: "הוראות סעיף זה לא יחולו על שימוש בשמו או בדמותו של בעל חיים – אני מדלגת כאן על חלק – ובלבד שאותו מוצר טבק שווק בישראל לפני יום תחילתו של החוק והשימוש זהה לשימוש שנעשה לפני יום התחילה".

ענת אסיף:			שווק באמצעות בעל חיים. לא שווק סתם. אחרת 
 				כל חברה ששיווקה קודם תוכל אחר-כך להוסיף חיה. צריך להבהיר שזה שיווק שכבר נעשה כשהסימן המסחרי כלל בעל חיים.

אילנה מישר:			לדעתי אנחנו כאן מרחיקים לכת.

היו"ר אברהם פורז:		אבל קיבלנו החלטה אחרת. זה חלק מהפירמה 
 				שלו. אצל מלבורו זה אותיות, אצל אחר זה כיתוב אחר. זה חלק מהסימן המסחרי שלו. באמת, הגעתם להגזמה.

אילנה מישר:			אבל הסעיף הזה היה מקובל בכל הדיונים קודם.

היו"ר אברהם פורז:		בתור משרד הבריאות, מה איכפת לך? היו צריכים 
 				לצעוק כנגד זה יצרני סיגריות אחרים ולא אתם. הרי הוא לכאורה מקבל יתרון מול אחד אחר שלא יכול לפרסם חיות. נכון?

עמוס האוזנר:			כל פרסומת מעודדת.

היו"ר אברהם פורז:		אם אתם רוצים, תבואו ותגידו שיש איסור מוחלט 
 				לפרסום טבק. יהיה לי קל כי יהיה סעיף אחד בכל החוק.

אתי בנדלר:			מה שיאמר הניסוח – זה לא ניסוח משפטי כרגע 
 				אלא ההוראות - זה שהוראות סעיף זה לא יחולו על שימוש בשמו ובדמותו של בעל החיים ובלבד שמוצר טבק שווק בישראל לפני יום תחילתו של החוק וכולי, תוך שימוש בשמו ובדמותו של אותו בעל חיים, והשימוש שנעשה לאחר יום התחילה זהה לשימוש שנעשה לפני  יום התחילה.

עמוס האוזנר:			הייתי אולי מוסיף שזה סימן מסחרי רשום. אז 
 				נמנע שיבואו אחרים.

היו"ר אברהם פורז:		טוב, תוסיפי.

אתי בנדלר:			זה סימן מסחרי רשום בארץ?

אבי כהן:			בכל העולם.

היו"ר אברהם פורז:		אין איזה יצרן שמראה דמות של אדם כמו שהיה 
 				נלסון או משהו כזה? אני מדבר כחלק מהמותג.

קריאה:				יש משהו מיושן.

היו"ר אברהם פורז:		אם אין, אז אין, כי אם היה הייתי מתיר גם את 
 				זה. אם היו מוכיחים לי היום שסיגריות נלסון משווקות, הייתי מרשה להם להראות את אדמירל נלסון.

טוביה לרר:			הערה לסעיף 3(א) ולשאלה שכבר שאלתי בפעם 
 				הקודמת. מה קורה אם ייכנסו לארץ מאות מגזינים שאינם עומדים בחוק, של מוצרים בינלאומיים ששם יש תמונות של אנשים וכדומה?

היו"ר אברהם פורז:		הגברת בנדלר, תרשמי לך את ההערה. אין לנו 
 				שום אפשרות למנוע הבאת מגזינים שמודפסים בחו"ל.

עמוס האוזנר:			יש לנו תשובה רק לגבי אירופה. באירופה יש יותר 
 				מגזינים בשפות זרות מאשר בישראל ובכל-זאת זה עובד.

היו"ר אברהם פורז:		נניח פרסומת במהדורה בינלאומית של טיים. מה 
 				קורה?

עמוס האוזנר:			מהדורה בינלאומית של טיים מודפסת במיוחד 
 				לישראל. זאת דוגמה לא טובה.

היו"ר אברהם פורז:		לאקספרס. אתה הופך את המוכר לעבריין.

אילנה מישר:			הוא לא עושה פרסומת. הוא מוכר עיתון.

היו"ר אברהם פורז:		אני שואל שאלה פשוטה. חברת פיליפ מוריס או 
 				חברה אחרת פעילה ברוסיה ושם אין הגבלות על פרסום. אני מניח שאין שום הגבלה.

דוד אדמון:			גם בלבנון אין ורואים את הטלוויזיה הלבנונית.

היו"ר אברהם פורז:		עזוב את לבנון כרגע. רוסיה. יש שבועונים בשפה 
 				הרוסית שמודפסים שם עבור הקהל הרוסי והם מיובאים לארץ. הוא בכלל לא יודע שהסניף במוסקבה פרסם שם. מה הדין? אתה מעמיד אותו פה לדין על זה?

אילנה מישר:			לא.  מי שמפרסם פרסומת ברוסיה, הוא לא עושה 
 				פרסומת. בסופו של דבר זה מגיע לכאן, אבל הוא לא עושה פרסומת.

היו"ר אברהם פורז:		אם אתה קולט תחנה באמצעות לוויין. אם הוא 
 				במכוון הלך והזמין מודעה, נניח דובק שהוא יצרן מקומי ישראלי הלך והזמין דרך MTV שיגיע במיוחד לכאן, הוא יעבור עבירה. אבל אם פיליפ מוריס אגב קמפיין בינלאומי יגיע לכאן והוא יוכיח שזה לא הוזמן במיוחד, הוא יהיה פטור. זה הפתרון ואני אסביר את זה בדברי ההסבר.

דוד אדמון:			מה שקורה היום למשל בלבנון – אין חוקים 
 				בלבנון מבחינת עישון ואתה יכול לפרסם בטלוויזיה. אם עכשיו יביאו לכאן 150 ערוצים ובתוך הערוצים יהיו תחנות לבנוניות, אתה תראה פה מוצרי סיגריות בלי סוף.

היו"ר אברהם פורז:		גברת בנדלר, תבדקי את הכוונה. אם  זה יצרן 
 				מקומי ישראלי – אין סיבה שיפרסמו לו סתם בחינם בחו"ל, אבל אם זה יצרן בינלאומי ששלוחה אחרת שלו פרסמה והפרסום הגיע במקרה לארץ, בין אם זה באמצעות מגזין או בין באמצעות לווין, הוא לא ייחשב כעבריין. תרשמי את זה ותיתני את הדעת לניסוח.

עמוס האוזנר:			הייתי מוסיף ואומר אלא אם יתברר שזה מהדורה 
 				שהיא מיועדת במיוחד לישראל.

היו"ר אברהם פורז:		זה מה שאמרתי.

עמוס האוזנר:			בחלק גדול מהלוויין הרוסי יש להם פרסומים 
 				שהם ספציפיים לישראל.

היו"ר אברהם פורז:		זה מה שאנחנו מסבירים. אם זה מוזמן במיוחד 
 				עבורנו והוא עושה את זה במכוון כדי שזה יגיע לכאן – זאת עבירה. אם זה אגב פרסום שנעשה שלא ביוזמתו ולא מטעמו במקום אחר – זאת לא עבירה.

עמוס האוזנר:			זכינו נגד רשות השידור בעניין הזה כי היו 
 				פרסומות במשחקים של מכבי תל-אביב וזה אמנם נעשה בחו"ל.

היו"ר אברהם פורז:		זה הפתרון. הפתרון ילך לפי מבחן הכוונה ולא לפי 
 				מבחן התוצאה כי התוצאה יכולה להיות שאתה רואה בארץ פרסום למוצר טבק, אבל אם זה הוזמן על-ידי הגורם הישראלי זה לא בסדר.

אתי בנדלר:			ברשותך אני מבקשת לנושא הזה עמדה ברורה של 
 				המחלקה הפלילית במשרד המשפטים כי אני יודעת שבדרך כלל מאוד מתנגדים להעמיד לדין פלילי על-סמך מבחן כוונה.

ענת אסיף:			הניסוח כאן לא קובע מבחן של כוונה.

אתי בנדלר:			סליחה, אני הודרכתי על-ידי היושב-ראש לשנות 
 				את הניסוח, להביא לכך שאנחנו נראה פרסומת שמיועדת בעצם בעיקרה לקהל בארץ כאילו פרסומת שנעשתה בארץ, גם אם היא נעשתה בחו"ל ומגיעה לארץ.

אברהם רביץ:			לתחנה הרוסית יש כוונה לשדר כאן בארץ, אז 
 				אתה יכול לשלוט על זה?

היו"ר אברהם פורז:		אתה כיצרן ישראלי יכול ללכת לכל אחד 
 				מהמקומות שיש לווין שמשדר לישראל, נניח לתורכיה, יש לווין תורכי, ואתה יכול ללכת לשם להזמין פרסומת. הם ישדרו אותה והיא תיקלט גם בתורכיה וגם כאן.

אברהם רביץ:			אני פיליפ מוריס לצורך העניין ואני פונה אל 
 				התחנה הרוסית ומבקש ממנה שבשידורים המיועדים לישראל יכניסו פרסומת שלי.

היו"ר אברהם פורז:		זו עבירה.

אברהם רביץ:			עבירה של פיליפ מוריס? לך תחפש אותם, הם לא 
 				אזרחי ישראל.

היו"ר אברהם פורז:		קודם כל בוא נקבע את הנורמה ואחר-כך נראה 
 				איך אנחנו מטפלים מבחינת הענישה. אנחנו אומרים שפיליפ מוריס זה קונצרן גדול, יש לו שלוחות בכל העולם, סוכנים בכל העולם. היא עושה קמפיין באותן מדינות שמותר לה לעשות. היא עושה קמפיין ברוסיה והמגזין הרוסי מגיע לכאן, או תחנת טלוויזיה שמשדרת לכל רוסיה ובמקרה היא גם נקלטת בארץ. זאת לא עבירה. אבל אם זה נעשה בכוונה על-ידי הסוכן המקומי הישראלי.

אברהם רביץ:			לא המקומי, על-ידי פיליפ מוריס.

היו"ר אברהם פורז:		אפילו על-ידי פיליפ מוריס בכוונה שזה יגיע 
 				לציבור בישראל, זאת היא עבירה. איך מוכיחים, זאת בעיה.

אבי כהן:			החוק הקיים, לא זה שמטופל פה, לא תחת 
 				הסעיפים שמתקנים כאן, קובע פרזומציה חזקה שאם נעשתה פרסומת, אחראי לה היבואן אלא אם כן הוא מוכיח אחרת. זאת אומרת, הנטל עליו. במקרה שזה יהיה מקרה שולי כמו לאקספרס שהגיע לכאן, הוא יגיד מה לי ולאקספרס, אבל אם ב-MTV תהיה פרסומת בעברית לסיגריות מסוימות, יהיה לו קשה להוכיח כי יגידו לו שזה שידור לכאן.

דן פרידמן:			אני יצאתי לברר ומסתבר שחברת דובק עדיין 
 				משווקת סיגריות נלסון. לכן למניעת אפליה, אני חושב שסעיף 5(ב) לא צריך לדבר רק על גמל אלא על כל דמות. לכן זה לא צריך  להיות בעל חיים. יש להוריד את עניין הסימן הרשום כי אני לא יודע אם זה סימן רשום. אין מחלוקת שהם עושים בזה שימוש היום. אני אבדוק אם זה סימן רשום.

היו"ר אברהם פורז:		צריך גם למצוא איזשהו איזון. אם אני הייתי 
 				מאמין שעל-ידי זה שאתה לא מראה את הנלסון אתה באמת תוריד את עקומת הטבק.

אילנה מישר:			נלסון זו לא הבעיה. השאלה אם השינוי בנוסח, 
 				להוריד את הסימן הרשום, יגרום לעוד בעיות נוספות יותר חמורות.

אתי בנדלר:			סעיף 4. הוספת סעיפים 7(א) ו7-(ב).
				אחרי סעיף 7 לחוק העיקרי יבוא: הגבלת השימוש בשם מסחרי או במותג של מוצר טבק.

א.	לא יעשה אדם פרסומת עקיפה במסגרת עסקית.
 	בשלב הקודם היה למוצר טבק וזה נמחק. זה נמחק מבחינה ניסוחית בלבד 
 	משום שבהגדרה של פרסומת עקיפה היה כתוב שזאת פרסומת למוצר טבק 
 	וצריכים לדון משנמחקו המלים האלה מההגדרה, האם ראוי באמת למחוק 
 	את זה גם כאן.

ב.	פרסומת למוצר שאינו מוצר טבק או לעסק או לפעילות שנעשה בה שימוש 
 	בשם מסחרי או במותג של מוצר טבק, רואים בה פרסומת עקיפה כל עוד 
 	לא הוכח אחרת.

ג.	הוראות סעיפים קטנים (א) ו-(ב) לא יחולו על מוצר שאינו מוצר טבק 
 	שהוא בעל שם זהה או דומה לשם מסחרי או למותג של מוצר טבק ולא על 
 	פרסומת למוצר כאמור אם מתקיימים לגביהם תנאים אלה:

 	(1)	המוצר שווק בישראל ביום תחילתו של התיקון הנוכחי.


 	(2)	המותג של המוצר כאמור מוצג בפרסומת באופן שונה בעיקרו 
 		ממותגו של מוצר הטבק.

אבי כהן:			אני קודם כל אגיד מה אני מציע ואחר-כך אסביר. 
 				אני מציע ששני התנאים שנמנים בסעיף (ג)(1) ו-(2) לא יהיו מצטברים אלא חלופיים.

התוצאה של מה שהקריאה עורכת-דין בנדלר עד עכשיו הוא שאם לצורך העניין מפרסם מישהו חולצה וכתוב עליה מלבורו  – מלבורו זה מוצר ששווק בישראל ביום תחילתו של התיקון הזה, על זה אין מחלוקת – אבל הוא כותב מלבורו באותיות עם ה-M המשוננת כפי שזה מופיע על הקופסה. יוצא שהוא בעצם עשה פרסומת למוצר טבק. מדוע? כי פרסומת עקיפה נכללת על-פי התיקון בהגדרת פרסומת. זאת אומרת שהתוצאה הכוללת היא שהוא מפרסם את חולצת מלבורו ולמטה יהיה כתוב: אזהרה, משרד הבריאות וכולי. הוא מפרסם חולצה, לא מופיע עליה שום דבר פרט לעובדה שהשם שמופיע על החולצה הוא שם של מותג טבק. לפיכך חובה עליו לפרסם למטה את האזהרה לפי החוק משום שפרסומת עקיפה כלולה בהגדרת פרסומת.

לכן ההצעה היא שהתנאים (1) ו-(2) יהיו תנאים חלופיים. לא צריכים להתקיים שני התנאים (1) ו-(2) במצטבר אלא זה לא ייחשב לפרסומת עקיפה באחד משני המקרים: אם זה למוצר שכבר היה קיים, אז זה לא ייחשב לפרסומת עקיפה.

היו"ר אברהם פורז:		למה אנחנו צריכים להתיר את כל החולצות האלה 
 				של פרסומת? מה האידיאולוגיה שבזה?

אבי כהן:			נקודת המוצא של החוק לוקחת  – אנחנו כבר 
 				רגילים לזה – כהנחה מובנית שאת החולצות ואת הנעליים משווקים כדי לעודד את צריכת הטבק. בפועל, אני רוצה להסביר מה המצב היות שאני מייצג גם את WBI שהיא בעלת זיכיון, המצב בדיוק הפוך. רוצים לקחת ולנצל הצלחה של מותג – כפי שעושים בתחומים שאינם טבק, בתחומים אחרים לגמרי, זו תופעה אוניברסלית -  בתחום מסוים ועושים לו שימוש בתחומים אחרים לגמרי. זאת אומרת, אני אמכור יותר חולצות בגלל שמופיע עליהם אולי קאמל או מרלבורו, אבל ההנחה שמישהו יתחיל לעשן רק משום שהוא נעל נעליים שעליהן מופיע בקטן קאמל היא בעיני, בהגיון שלי, הנחה שרחוקה מן הדעת.

אם אנחנו רוצים להגיע לתוצאה מופרכת – ואני חושב שזה גם על דעת הלוחמים בעישון – על פרסומת בחולצה תהיה כתובה אזהרת משרד הבריאות. זאת התוצאה.

היו"ר אברהם פורז:		אל תעשו. בלי חולצות.

אבי כהן:			זה ענף בפני עצמו כבר. זה ענף שמפרנס עשרות 
 				אנשים בלי קשר לסיגריות. הם רכשו זיכיון, שילמו עליו, הם רוצים למכור נעליים וחולצות, זה מוצנע גם על המדפים בחנות גולף. מה לזה ולעישון?

איריס פריד:			אני לא אטען כנגד הכוונה אלא כנגד התוצאה. יש 
 				לא מחקר אחד ולא שניים אלא עשרות של מחקרים שמראים שבני נוער משתמשים במוצרים הנלווים האלה ושמראים קשר ישיר בין עלייה של עד פי שניים אצל בני נוער ואצל ילדים מתחת לגיל 18 שיש ברשותם את המוצרים האלה, פי שניים יותר מעשנים. זה גם בארץ וגם בעולם.

קריאה:				מי שבא עם חולצת קאמל, הוא גם מעשן חולצת 
 				קאמל?

אבי כהן:			מי שקונה נעליים שכתוב עליהן קאמל יתחיל בגלל 
 				זה לשנות התנהגות שהיא התנהגות שנוגעת לטעם וריח?

היו"ר אברהם פורז:		למה אתה אומר שחייבים לפרסם את אזהרת 
 				משרד הבריאות על חולצה כזאת?

אבי כהן:			פרסומת כוללת פרסומת עקיפה. הגדרת פרסומת 
 				אומרת שהיא כוללת בגדרה גם פרסומת עקיפה.

היו"ר אברהם פורז:		איפה הנוסח לפיה לדעתך צריך לשים את 
 				האזהרה?

אבי כהן:			בהגדרת פרסומת, אם תחזור לסעיף 1, כתוב: 
 				במקום הגדרת פרסומת יבוא: פרסומת בעל-פה, בכתב ובדפוס, לרבות פרסומת עקיפה. בא סעיף 7 ואומר בסעיף קטן (ג) שאני אתיר לך ולא אראה פרסומת עקיפה כאשר תפרסם מוצר שאיננו מוצר טבק גם אם הוא נושא את אותו שם, אם התקיימו בפרסומת למוצר הזה שאיננו מוצר טבק אך נושא את אותו שם שני תנאים מצטברים: האחד, הוא כבר קיים בשוק. השני, כאשר הוא כותב לצורך העניין קאמל על החולצה.

היו"ר אברהם פורז:		"המותג של המוצר כאמור מוצג בפרסומת באופן 
 				שונה בעיקרו ממותגו של מוצר הטבק".

אתי בנדלר:			מטרת הסעיף הזה הייתה לחלוטין שונה. בזמנו 
 				דיברנו והדוגמה שזכורה לי היא גולף. יש סיגריות גולף ויש רשת לממכר בגדי גולף. בעצם היה יוצא שגולף הבגדים הייתה אנוסה להמשיך להשתמש בשם הזה בגלל שזה גם שם של מוצר טבק. כדי למנוע את המקרים האלה שיש לפעמים – והיו עוד דוגמאות שאינני זוכרת כרגע – אותם שמות שאין שום קשר מסחרי מכל סוג או מין שהוא בין השם שהאחד משתמש בו לבין השם של מוצר הטבק, אבל השמות במקרה היו שמות זהים, אז אמרו שזה מותר. היום אל תתחילו להתחכם לי, כשיש מוצר טבק בשם מסוים, תקראו למוצר בשם אחר, אבל אלה שכבר פעלו ומוכרים, אז ודאי שהם יכולים להשתמש. כדי להבטיח שלא מדובר בקשר בין הדברים, לכן בא הנושא הזה שהשימוש במוצר בפרסומת באופן שונה מעיקרו ממותגו של מוצר הטבק.

אבי כהן:			אפשר לכתוב את זה בסוף סעיף 1.

היו"ר אברהם פורז:		אני לא מבין אותך. אני קורא את הסעיף שנאמר 
 				בו ש"הוראות סעיפים אלה לא יחולו על מוצר שאינו מוצר טבק  - קרי, החולצה שלך – שהוא בעל שם זהה או דומה לשם המסחרי ולא על פרסומת למוצר כאמור אם מתקיימים ביניהם התנאי שווק בישראל וכולי", ואתה אומר שהשני צריך להיות חלופי.

אתי בנדלר:			אני חושבת שלפני שאתה רוצה לסייג את תחולת 
 				סעיף קטן (ג), לראות האם כשאני הולכת עם חולצה שכתוב עליה מלבורו זה מותר או אסור כי זה פרסום.

אבי כהן:			לא אם את הולכת. מי שמכר לך את החולצה.

אתי בנדלר:			גם אם אני הולכת יתכן שאני עושה פרסומת. אז 
 				אנחנו חוזרים לשאלת ההגדרות, האם זה מהווה פרסומת עקיפה או לא.

היו"ר אברהם פורז:		זאת לא פרסומת עקיפה אלא פרסומת ישירה.

אתי בנדלר:			אם מלבורו מהווה שם מותג של מוצר טבק בלבד, 
 				אין ספק שמדובר בפרסומת. אם מלבורו כמו קאמל ואולי כמו חברות אחרות – אני לא מתמצאת בזה – משמשים גם למוצרים אחרים, זה לאו דווקא בהכרח פרסומת עקיפה. צריכים לקרוא בעיון את ההגדרה ולראות.

עמוס האוזנר:			לי נראה שכל שסתום הביטחון הזה שסעיף (ג) 
 				הולך לתת לחברות הסיגריות הוא מיותר והוא גם יכול להיות די מזיק, ואני אסביר את הנקודה.

אני רוצה לחזור למה שכבר שכנענו את יושב-ראש הוועדה, בזה שמלכתחילה ההגדרה של פרסומת עקיפה היא פרסומת שמטרתה עידוד של מוצר טבק. ההגדרה הזאת חלה גם על סעיף 7(א) החדש. זאת אומרת, לא צריך לתת עוד הגנה. אם באמת יש לך גולף למשל, אז על הגולף הזה המטרה לא תהיה עידוד מכירה של מוצר טבק. לכן מה שאתה עושה בסעיף 7(ג), אתה פשוט מרוקן את החוק מתוקף. אם אתה תלך לבדוק האם ה-M של המלבורו פה וה-M של המלבורו שם זהה, אתה רואה שוטר שיאכוף חוק בגלל זה? פירושו של דבר שמחקת את החוק.

עד כדי כך אני מאמין בתזה הזאת – ואני לא יודע מה עמדת האחרים – שאני מתכונן להציע למציעת החוק שאם סעיף (ג) עובר עם סעיפים (1) ו-(2), שתמשוך את החוק הזה. זאת אומרת, אם עובר סעיף (ג), כל החוק נמחק.

אין צורך שוב לתת את שסתום ההגנה.

עקיבא הומינר:			בסעיף (ב) מדובר על הפרסומת, אותה פרסומת 
 				עקיפה כפי שאומרים בסעיף (א) שהיא הבעייתית, בסעיף (ב) מדובר פרסומת למוצר לאחר התיקון שאינו מוצר טבק או לעסק או לפעילות. אני לוקח את העסק. פיליפ מוריס זה עסק. אני לא אוכל לעשות פרסום של דוח שנתי כי אני עסק.

היו"ר אברהם פורז:		אנחנו מדברים על דבר אחר עכשיו.

עקיבא הומינר:			זה הכל תחת אותה הגדרה.

היו"ר אברהם פורז:		אני אומר לך שלא, ואני אבהיר את זה בנאום 
 				במליאה.

אבי כהן:			אכן בסעיף (ב) מוצאים את התשובה לזה. הלא 
 				סעיף (ב) גורם לחזקה. הוא בא ואומר פרסומת למוצר שאינו מוצר טבק, רואים בפרסומת עקיפה כל עוד לא הוכח אחרת. יש פרזומציה.

אתי בנדלר:			יש פרזומציה, זה נכון, אבל אפשר לסתור את 
 				הפרזומציה הזאת.

אבי כהן:			נכון. אבל מה הייתה המטרה בסעיף (ג) עם שני 
 				התנאים שלו? אנשים קיבלו זיכיונות לנעליים מחברות טבק, הם מפזרים את הנעליים בכל חנויות העיר, אז זה יחול על כל נעל שנמצאת בחלון ראווה ונושאת את השם קנט?

יורי שטרן:			החוק הוא חוק שמשנה הרבה כללי משחק בשוק 
 				והוא גורם לשינויים מאוד מהותיים אצל הרבה מאוד חברות. יש שתי דרכים ללכת עם החקיקה הזאת כאשר דרך אחת היא לקבוע דברים כמה שיותר נוקשים ולראות איזה זעזוע זה יגרום. הדרך השנייה היא להשאיר דברים פתוחים יותר ולראות אם יש ניצול לרעה, אז תיקון זה או אחר אפשר להעביר בכנסת תוך זמן קצר כי פחות או יותר יש הסכמה לגבי זה.

אני למשל הייתי מוחק את המלים כמו פעילות או עסק כי אני חושב שזה יכול לגרום להגבלות מיותרות. אם אנחנו נראה שבלי המלים האלה בעצם הפרסום למוצרי טבק ממשיך להתקיים בהתחכמות זו או אחרת, אפשר להוסיף את המלים. אני לא הייתי הולך על הקו הנוקשה בחקיקה הזאת כי זה דבר שההשלכות שלו יכולות להיות יותר מדי הרסניות להרבה מאוד עסקים ולהרבה מאוד עובדים שעובדים שם וזאת ללא צורך, מבלי שזה יביא שום תועלת להגבלת פרסום טבק.

בגלל שחובת ההוכחה על כך שהפרסום הוא עקיף חלה על מי שמשתמש בשם או בתווית או בגרפיקה, ללא הסיוגים האלה, הברורים יחסית שמסבירים מראש מה לא ייקרא פרסומת עקיפה, אנחנו פשוט נגיע למצב שכל אחד יצטרך כל פעם להוכיח שהוא לא עשה פה איזושהי עבירה. יכול להיות שצריך להוריד את המלים "אלא אם כן הוכח אחרת". זאת אומרת, לא נעמיד הרבה חברות וחנויות במצב של נאשמים שממנו הם צריכים לצאת להוכיח שהם לא כאלה, אלא נגדיר את התחומים בהם הם לא יצטרכו להוכיח כי אנחנו מראש אומרים שזה לא ייקרא פרסומת עקיפה.

אני בעד שהסעיפים הקטנים האלה יישארו כפי שהם ואני מבקש למחוק את המלים אליהן התייחסתי.

היו"ר אברהם פורז:		אני רוצה לומר משהו עקרוני וגברת בנדלר תעזור 
 				לי בניסוח.
אני רואה הבדל גדול בין נעליים שיש עליהם פתק קטן עליו כתוב מלבורו או ריבוק, או מוצר אחר כמו למשל כדורגל, לעומת חולצה שבעצם הכיתוב על כל החזה שלך אתה בעצם שלט מהלך. הייתי רוצה להבחין בין שני המקרים האלה. אני לא צריך שום ראיה שאם אתה הולך עם שלט גדול וכתוב עליו מלבורו, זאת פרסומת. אם היה כתוב כאן בפינה בקטן, אני לא רואה בזה פרסומת.

אנחנו רוצים למנוע שזה יהיה פרסום עקיף בשיטות אחרות. אני אומר שאנחנו צריכים להבחין ואני לא יודע איך עושים את זה כרגע כי יש פה בעיית ניסוח. אין לי בעיה עם שעון שכתוב עליו קאמל כי חוץ מבעל השעון, אף אחד לא רואה אותו והפרסומת לא מיועדת לאיש עצמו. שלט הפרסום לא מיועד לאדם אלא הוא מיועד כלפי צד ג'. לכן הייתי מבקש שתשבי ותחשבי איך אנחנו מבחינים בין תווית שהיא לגיטימית לבין שלט פרסומת מהלך.

יורי שטרן:			ההגדרה שישנה כאן – ובאמת הייתה כאן עבודה 
 				מאוד מסובכת להגדיר את זה – ההשוואה בין פרסום של אותו שם למשל למוצר טבק.

היו"ר אברהם פורז:		על זה דיברו קודם. זה ברור שאם יש לך מפעל 
 				שעונים שנקרא טיים, אז מותר לך לפרסם את השעון למרות שיש גם סיגריות בשם טיים. זה ברור וזה פותר.

יורי שטרן:			אני חושב שזה שואל גם את השאלה שאתה שואל.

היו"ר אברהם פורז:		לא היית כאן כשעורך-דין כהן דיבר. הוא אומר 
 				שהיום השם קאמל משמש לייצור חולצות, לחגורות, לנעליים כמותג, כמו ריבוק, כמו נייק וכולי. אני לא רוצה למנוע את זה מהם.

אתי בנדלר:			אם אני אלך עם חולצה לבנה ויהיה עליה כיתוב 
 				עדין קאמל, זה הרבה יותר מושך את העין.

היו"ר אברהם פורז:		אין לי ברירה. אני לא יכול למנוע. יש גם עניין של 
 				פגיעה בפרנסה. לא נסגור את זה באופן הרמטי, אבל ברור לגמרי כשאדם הולך עם חולצה עם כיתוב ענקי וכל חזותו אומרת פרסומת, אז זאת פרסומת. אני לא יודע איך מנסחים את זה.

אילנה מישר:			אני רוצה לחזור על מה שאמרתי קודם. אני 
 				חושבת שבכיוון הזה של האותיות הקטנות, יכול להיות שיש פתרון, אבל יש בעיה שנייה שלדעתי היא לא פחות חשובה. אנחנו כאן קובעים החמרות על הפרסומת ואוסרים למשל שימוש בדמויות של בני-אדם. אם לוקחים את הפרסומת ועושים פרסומת לשעון – וכאן יש לי פרסומת לשעון קאמל – תראה שהפרסומת הזאת והפרסומת לסיגריות קאמל היא מאוד דומה. מה שקורה הוא שתוך זה שמפרסמים את השעון אפשר לפרסם את הסיגריות.

היו"ר אברהם פורז:		את רוצה שאני אאסור עליהם לייצר שעונים או 
 				סיגריות?

אילנה מישר:			אולי הפרסומת לגבי השעון צריכה לעמוד באותן 
 				ההגבלות של הפרסומת לסיגריות.

יורי שטרן:			אנחנו מגיעים כאן לאבסורדים.

שוש גן-נוי:			בקשר לאותם מוצרים שיש בהם את שמות המותג 
 				של חברות הסיגריות. יש מסמכים שחברות הטבק עצמן קבעו את זה כשיטה וטקטיקה לעודד בני נוער לעשן, כי זה לא שהוא קורא או לא רואה אלא זה דבר שהם אוהבים, הם מנסים לעשות את זה כמותג שהם ישתמשו בו. תראו, כל הנושא הזה של הפרסומת העקיפה זה טפטוף או הטמעת נושא  ועבודה על התת-מודע. לכן הנושא הזה הוא מאוד קריטי וחשוב ולא לחינם חברות הטבק כל כך מתאמצות  ומה שהן לא יכולות לעשות אולי בפרסומות אחרות, הן עושות את זה בדרכים אחרות ונאבקות על זה קשה. זאת פשוט מדיניות וזה ידוע וצריך לקחת את זה בחשבון גם כשהכיתוב הוא קטן ועל אחת כמה וכמה כשזה מותג או כשזה על ילקוטים של בית-ספר.

בקשר לעניין של הפגיעה במסחר. אולי אפשר לאמץ את העיקרון של האיחוד האירופאי לתת תקופת מעבר. זאת אומרת, לא לאפשר כמובן מותגים חדשים, ומה שיש, יהיה להם מותר למשל לשנתיים. לתת איזושהי תקופת מעבר כדי לאפשר את השינוי.

היו"ר אברהם פורז:		את רוצה שבשלב מסוים שעוני קאמל שמיוצרים 
 				בכל העולם, אי-אפשר יהיה להכניס אותם לארץ? יצטרכו להבריח אותם.

שוש גן-נוי:			אני לא יודעת אם ידוע לכם, אבל עכשיו עובדים 
 				על אמנה בינלאומית. אתה יכול לומר אותו דבר לגבי הגבלת הפרסומות בטלוויזיה.

היו"ר אברהם פורז:		נכון. אני אומר אותו דבר. אם ל-CNN יש פרסומת 
 				לקאמל, אני לא יכול לעצור אותם.

שוש גן-נוי:			יש מדינות אירופאיות ששם זה יותר חמור 
 				מבחינת החשיפה ושם הן מקבלות את ההחלטות האלה.

היו"ר אברהם פורז:		חוק גם צריך להיות סביר. אי-אפשר לשפוך את 
 				התינוק עם המים. יכול להיות שיש היום בעולם תעשיית שעונים וארנקים וחגורות ומכנסיים שנושאת את השם קאמל ואנחנו לא יכולים לעצור אותה. אנחנו לא יכולים לומר להם לחתוך את התוויות ושיביאו את זה לארץ בשם אחר. זה לא הגיוני. אנחנו רוצים להשיג שבעים אחוז מהמטרות של החוק, כי אי-אפשר להשיג מאה אחוז.

אני מבקש שתנסו לתת את אותה הבחנה בין זה שהשם נלווה למוצר לבין זה שהמוצר הוא בעצם לוח מודעות מהלך. אני לא רואה איך אני מונע אפשרות להביא לישראל חגורה שכתוב עליה קאמל ואפילו שזה כתוב בקצה החגורה.

יורי שטרן:			ישנה דרך פשוטה. הרי החוק בא לאסור פרסומת 
 				עקיפה. ישנם ארגונים – לא רק האגודה למלחמה בסרטן – שהם פונדמנטליסטים במלחמה שלהם בעישון וכשהם רואים פרסומת מהלכת שהיא כביכול במעטה של פרסום למשהו אחר, הם יכולים לתבוע ולהוכיח במשפט שבעצם אין פה אלא טריק כדי לפרסם מוצר טבק. אתה לא יכול לקבוע את הכל בחוק. החוק מאפשר את התביעה הזאת.

היו"ר אברהם פורז:		אתה צודק. אנחנו יוצרים הנחה לכאורה שאם זה 
 				פרסום גדול, יש הנחה שהוא נועד לפרסם את מוצר הטבק אלא אם כן הוכח אחרת, ואם הוא פרסום קטן, הוא לא נעשה למטרה זו אלא אם כן הוכח אחרת. יכול להיות שמחר חברת קאמל תחליט לחלק שעונים בחינם עם השם קאמל, כי היום אפשר בהונג קונג לייצר שעון בדולר. למרות שהשעון הוא קטן, נאמר שזה אקט פרסומי.

יורי שטרן:			במקרה זה תוגש תביעה.

היו"ר אברהם פורז:		גם לצורך הגשת תביעה, אתה צריך ליצור 
 				איזושהי חזקה. אנחנו צריכים לומר שאם הפרסום הוא גדול ובולט, חזקה שהוא נועד לפרסם את מוצר הטבק אלא אם כן הוכח אחרת, ואם הוא מופיע בשעון, חזקה שהוא לא נועד לפרסום אלא אם כן הוכח אחרת.

יורי שטרן:			החשש שלי הוא שאתה לא יכול למדוד את זה 
 				בחוק ולקבוע לפי פרמטרים אריתמטיים של גדול או קטן. הרוח צריכה להיות פשוטה, אם אתה יכול להוכיח כוונה פרסומית לטבק או לא יכול להוכיח.

אתי בנדלר:			אתה לא יכול להוכיח כוונה. אתה לא יכול להיכנס 
 				לנבכי לבו של אדם. לכן אתה יוצר תמיד הנחות ואומר שאם הוא התנהג ככה, חזקה שהוא התכוון לזה וכולי.

עמוס האוזנר:			יש לי הצעה. אני לוקח את הפרסומת הזאת 
 				כדוגמה.

היו"ר אברהם פורז:		זה ברור לגמרי שזה אסור.

עמוס האוזנר:			תשים לב שיצרני הסיגריות הבינו שבעצם יש פה 
 				בעיה עם פרסומת והם שמו אזהרה על זה. אדוני רואה את האזהרה.

היו"ר אברהם פורז:		זה לא פותר את הבעיה.

עמוס האוזנר:			אולי נתפוס את יצרני הסיגריות במילה שלהם 
 				ונקבע לנו כקריטריון את גודל האזהרה שהם בעצמם עושים.

היו"ר אברהם פורז:		לא. גברת בנדלר, אמרתי לך איזה מאמץ ניסוחי 
 				אני מבקש לעשות. אנחנו אומרים שאם אתה מייצג חולצה שכל כולה אומרת פרסומת, חזקה שרצית לעשות פרסומת למוצר הטבק זולת אם הוכח אחרת. אבל אם השם מופיע בשעון או בשולי הבגד או על נעל באותיות קטנות, חזקה שזאת לא פרסומת אלא אם כן הוכח אחרת.

אני יודע שאני מטיל עליך משימה ניסוחית קשה מאוד.

יורי שטרן:			אם אתה הולך רק בקו הזה של גדול-קטן, ההבדל 
 				הוא בין כוונה פרסומית או יעד פרסומי.

היו"ר אברהם פורז:		נראה מה יעבירו לנו בנוסח.

אתי בנדלר:			אני רוצה לראות אם הבנתי נכון. בסעיף קטן (ג) 
 				יהיו שתי חלופות. חלופה ראשונה היא החלופה המורכבת מפסקאות (1) ו-(2) כפי שמופיעות, וחלופה אחרת היא החלופה שאתה מדבר עליה לפי גודל הפרסום.

היו"ר אברהם פורז:			נכון.

ענת אסיף:			זה צריך לשים בסעיף החזקה.

היו"ר אברהם פורז:		עורך-דין כהן אמר לי דבר פשוט ועל פני הדברים 
 				נראה שיש בו משהו. הוא אומר שהמותג הזה משמש גם ליצרני חגורות, נעליים וכל מיני דברים אחרים וזאת פרנסה של אנשים. זה דבר לגיטימי. אנחנו רוצים למנוע פרסומת מוצר טבק אבל לא רוצים לאסור את האפשרות שהמותג הזה ישמש למוצרים אחרים אם הוא לא מפרסם את הטבק. בעקיפין אולי כל דבר יפרסם את הטבק, בעקיפין אולי אני קורא את השבועון טיים והולך לקנות סיגריות טיים, למרות שזה שני יצרנים שונים. לא ניתן לסגור את זה הרמטית, אבל אנחנו רוצים למנוע.

דן פרידמן:			אדוני היושב-ראש, רציתי לומר שאין בעיה עם 
 				הסימן הרשום.
לגבי סעיף (א) דנן יש פה איזושהי אנומליה. יש כאן איסור גורף על פרסומת עקיפה. זאת אומרת, גם אם מישהו הולך עם חולצה עליה כתוב מלבורו בגדול, הדבר הזה אסור, בעוד שפרסומת ישירה בעיתון מותרת במגבלות מסוימות כאשר צריך לכתוב אזהרה וכולי. לכן נראה לי שאם מישהו רוצה לעשות פרסומת עקיפה, יהיה מותר לו אבל באותן מגבלות של פרסומת ישירה. זאת אומרת, לכתוב אזהרה וכולי. כתוב כאן שלא יעשה אדם פרסומת עקיפה.

קריאה:				במסגרת עסקית.

היו"ר אברהם פורז:		יזמי החוק רוצים שתהיה רק פרסומת ישירה 
 				והיא תהיה במגבלות ולא תהיה עקיפה. אנחנו לא מעונינים בפרסומת עקיפה בכלל, אבל עכשיו אנחנו מסתבכים בזה. לא יודעים מה זה עקיפה, אז משתדלים לעשות פרמטרים בעקיפה.

יורי שטרן:			דווקא בזה יש הגיון כי מדובר על כך שאם אתה 
 				קורא לאנשים לעשן, כולם כבר יודעים מה הסכנות שבזה.

דן פרידמן:			אם אני עושה דבר שהוא ברור כפרסומת, צריכה 
 				להיות אזהרה.

היו"ר אברהם פורז:		התזה שלך לא מקובלת כאן.

יורי שטרן:			אני הצעתי שהעניין הזה של העסק או פעילות 
 				יימחק.

היו"ר אברהם פורז:		עוד נחזור לזה.

דן פרידמן:			הדבר הזה הוא לא למוצר. זו פעילות. כאן לא 
 				מוכרים.

היו"ר אברהם פורז:		זו פרסומת עקיפה ברורה. הוא הציע למחוק 
 				וזכותו להציג. עוד לא מחקנו.

דן פרידמן:			אני רק אומר מה הבעיה עם ההצעה שלו.

יורי שטרן:			אבל זאת פרסומת למוצר.

עמוס האוזנר:			לא. זה לעודד אותם לעשות מסע הרפתקאות 
 				בג'יפ שכתוב עליו מלבורו.

אילנה מישר:			לגבי נוסח הסעיף שביקשת להכין, אני רוצה 
 				להציע ששלושהפסקאות יהיו כולן מצטברות.

היו"ר אברהם פורז:		הגברת בנדלר תנסח ונציג לכם את הנוסח בישיבה 
 				הבאה. אני חושב שהיא הבינה מה הכוונה שלי והיא תנסה לנסח.

אתי בנדלר:			אם נוח לכם, תציעו אתם נוסחים ואני אעבוד 
 				עליהם.
(4) לא ישתמש יצרן  או יבואן בשם מסחרי של מוצר טבק ששווק לראשונה לאחר תחילתו של תיקון מספר 3 אם הוא זהה או דומה בעיקרו לשמו של מוצר אחר שאינו מוצר טבק.

(5) אין רואים במתן חסות או בפרסומת בכתב או בדפוס שבה צוין מתן חסות שום פרסומת עקיפה אם מתן החסות או הפרסומת האמורה הנם לאירוע תרבות או אומנות שאינו מיועד בעיקרו לילדים או לבני נוער עד גיל 18.

יורי שטרן:			העירו לי שזה יהיה ממש מפורט, בכתב או בדפוס. 
 				יצא כי דברי שבח או ציון מתן חסות בעל-פה, ההגדרות האלה כביכול לא חלות. או שמוחקים את המלים האלה בכתב או בדפוס, או שאנחנו חייבים כאן לציין את כל דרכי הפרסומת שגם בהן יש הפרדה.

היו"ר אברהם פורז:		אסור לו לתת חסות לאירוע לילדים.

אתי בנדלר:			יש כאן טענה צודקת. בהגדרת פרסומת, פרסומת 
 				זאת פרסומת בעל-פה, בכתב, בדפוס או באמצעים אלקטרוניים. אומר חבר הכנסת שטרן שצריכה להיות קואורלציה בהודעה על החסות.

אבי כהן:			לשם ההמחשה, יצא כרוז החוצה ויאמר שמודים 
 				לחברה איקס שבחסותה נערכת ההצגה היום, יוצא שזאת פרסומת ונעברה עבירה. לכן כדאי למחוק בכתב או בדפוס.

היו"ר אברהם פורז:		אני לא מבין מה רע בסעיף הנוכחי. כתוב שלא 
 				רואים במתן חסות או בפרסום בכתב.

יורי שטרן:			נכון, אבל לא רואים במתן חסות או בפרסומת 
 				בכתב למשל ולא רואים פרסומת עקיפה במתן חסות בעל-פה.

אתי בנדלר:			נניח באינטרנט כתוב שההצגה של תיאטרון 
 				מסוים נעשית בחסות חברת סיגריות כלשהי.

קריאה:				זה בסדר.

אתי בנדלר:			לא, כי זה לא בכתב וזה לא בדפוס אלא זה 
 				באמצעים אלקטרוניים. אז זה כן ייחשב לפרסומת עקיפה.

היו"ר אברהם פורז:		נוריד את המלים "אין רואים במתן חסות".

אתי בנדלר:			או בפרסומת שבה צוין מתן החסות.

היו"ר אברהם פורז:		המשפט "בכתב או בדפוס" צריך לרדת.

אתי בנדלר:			זאת החלטה למחוק את זה?

היו"ר אברהם פורז:		כן, למחוק.

יורי שטרן:			אנחנו התמקדנו באירועי תרבות ובאמת עיקר 
 				המוטיבציה, לפחות שלי, הייתה מתיאטרון גשר שמקבל חסות של פיליפ מוריס. אני זוכר שדיברנו גם על פעילויות ספורט שגם חסות לפעילות ספורט, אם היא באה מחברות הטבק, יכולה לגרום דווקא לתוצאה שהיא לא בריאותית. יש מעשי נדיבות או פעילות סוציאלית אחרת שיכולים לתת חסות לבית אבות ודברים אחרים. השאלה היא אם אנחנו יכולים קצת להרחיב שזה לא יחול רק על אירועי תרבות אלא על עוד פעילויות פילנטרופיות שאינן נוגדות בעצם את מטרת החוק ולאפשר ליצרני הטבק להמשיך ולתת חסות. למשל, מעון לנשים מוכות.

עמוס האוזנר:			אני רוצה להבהיר עובדה בסיסית שאולי לא עמדה 
 				לנגד עיני המתדיינים בנושא הזה. קיימת דעה והיא עומדת לדיון בבית-המשפט שגם בלי התיקון בחוק, פרסומת עקיפה בהיותה מכוונת להשיג את אותה תוצאה ובאותם האמצעים שהחוק המקורי אוסר עליהם, היא כבר עבירה על החוק. הפרסומת הזאת והטענה הזאת נמצאת היום בדיון בבתי-המשפט שדנים בתביעות ששם הטענה הזאת עומדת לדיון.

אם עובר סעיף (ה) בנוסח הקיים, שאין רואים וכולי, זאת אומרת שאתה הולך עם החוק הזה לקראת יצרני הסיגריות יותר מאשר המצב קיים.

היו"ר אברהם פורז:		לא רק לקראת יצרני הסיגריות אלא לקראת אלה 
 				שזקוקים לחסות.

עמוס האוזנר:			לא. אתה לא מדבר על קבלת החסות אלא על מתן 
 				החסות.
אין שום כוונה בחוק הזה ללכת לקראת יצרני הסיגריות מעבר לחוק הקיים. החוק הקיים נהג להחמיר ולא להקל. אם הגישה הבסיסית שלנו היא שפרסומת עקיפה באופן עקרוני היא אסורה באותם המקרים שזה אסור היום, זאת אומרת, אם אסור לך למשל לעשות פרסומת ישירה ברדיו ובטלוויזיה, אז אסור לך גם לתת חסות ברדיו ובטלוויזיה.

היו"ר אברהם פורז:		זה כמו מתן החסות בערוץ הראשון והפרסומת 
 				בערוץ השני.

עמוס האוזנר:			אתה מדבר על פסק-הדין של העיתונים אבל רשות 
 				השידור קיבלה את הפרשנות שלנו.

היו"ר אברהם פורז:		ההבדל בין חסות לבין פרסומת, יש בו הבדל. 
 				חסות, אתה באופן לקוני מודיע שזה בחסות מישהו או מפרסם בתוכנייה. פרסומת היא הרבה יותר אגרסיבית.

עמוס האוזנר:			אני מכיר את פסק-הדין. בג"ץ קיבל את הפרשנות 
 				שלנו ורשות השידור קיבלה את הפרשנות שלנו לאור הבג"ץ שבו אנחנו זכינו, שהם הצליחו להוריד את הפרסומות ממשחקי הכדורגל.

היו"ר אברהם פורז:		במלים אחרות, אתה אומר שאתה נגד כל חסות 
 				לכל דבר. אתה רוצה שגם פרסומת באמצעות חסות תהיה אסורה.

עמוס האוזנר:			לדעתי היא כבר אסורה היום. לגבי טלוויזיה כבר 
 				קיבלו את הפרשנות שלנו.

היו"ר אברהם פורז:		יכול להיות, אבל אני שואל מה יגידו מקבלי 
 				החסות. הוא דואג לתיאטרון גשר.

איריס פריד:			אם אנחנו דואגים להם וכולנו צופי תיאטרון 
 				נלהבים, אפשר לתת אפילו פרק זמן של הסתגלות כמו שנתנו בהרבה מקומות אחרים, לאפשר להם למצוא נותני חסות אחרים. לדוגמה היום במרוצי פורמולה שחברות הטבק היו נותנות החסות הגדולות, היום נכנסות לזה חברות ההיי-טק וחברות הטלפונים הסלולריים. נתנו פרק זמן של הסתגלות. תמיד ימצאו חברות גדולות שיש להן כסף.

היו"ר אברהם פורז:		רבותיי, זמננו תם. לצערנו לא התקדמנו יותר מדי 
 				היום.
אני מודה לכם.

הישיבה ננעלה בשעה 11:00





















